Тадбиркор 60 миллион сўмга тушяпти. Муаммонинг ечими қаерда? | O'zLiDeP\nТадбиркор 60 миллион сўмга тушяпти. Муаммонинг ечими қаерда?\nБухоро тумани “Работак” МФЙ ҳудудида жойлашган “Исмоил Самандар ҳожи” МЧЖ раҳбари Улуғбек Собировдан O‘zLiDeP Бухоро вилоят Кенгашига мурожаат келиб тушди.\n“Жорий йилнинг сентябрь ойидан бошлаб ўз фаолиятимизни йўлга қўйдик. Корхонанинг фаолият тури – аҳолига тоза ичимлик сувини етказиб беришдан иборат. Албатта, бу – пуллик хизмат. Октябрь ойида эса “Сувоқова” ДУК билан шартнома имзоладик. Шартнома мазмуни – “Дамхўжа” сувини аҳолига сотиш бўйича ўзаро келишув. Бироқ, бугун фойда олиш ўрнига зарарга ишлаяпмиз”, – дейилади ушбу мурожаатда.\nКорхона иш юритувчиси Азиз Ҳасановнинг айтишича, ташкилот “Сувоқова” ДУКдан сувнинг бир кубини 1370 сўмдан харид қилиб, уни аҳолига 2000 сўмдан сотган. Чунки сувни туманнинг чекка ҳудудларига етказиш учун йўл харажатлари ҳам кам бўлмайди, албатта. Масаланинг энг қизиқ томони шундаки, айнан шу иш билан шуғулланадиган баъзи ташкилотлар “Дамхўжа” минтақалараро сув қувурларидан фойдаланиш бошқармаси билан тўғридан-тўғри шартнома тузган. Улар сувни ҳеч қандай воситачисиз сотиб олаётгани учун 1500 сўмдан сотмоқда. Аҳоли эса ўз-ўзидан арзон товарни маъқул кўраётир.\n“Иш бошлаганимизга энди бир ойдан ўтди. Ҳозирга қадар 60 миллион сўм харажат қилдик. Масалан, 4 миллион сўмга сув насоси, 14 миллионга труба сотиб олдик. Шу каби керакли ускуналарнинг келтиришнинг ўзи 4 миллион сўмга тушди. Уларни ўрнатиш ва усталарнинг хизмат ҳаққи ҳам кам пул турмас экан. Агар бу сарф-харажат ортидан фойда келса майли дерсиз. Лекин мана, ҳозиргача умуман даромад қилганимиз йўқ”, — дейди А.Ҳасанов.\nМаълум қилинишича, корхона раҳбари муаммо ечими бўйича “Дамхўжа” минтақалараро сув қувурларидан фойдаланиш бошқармаси раҳбари Қодир Рамазоновичга кўп маротаба мурожаат қилган. Лекин у киши “Бу мумкин эмас. Биз билан тўғридан-тўғри шартнома қилишнинг умуман иложи йўқ” дейишдан нарига ўтмаган.\nПартия Бухоро вилоят Кенгаши вакиллари ҳамда маҳаллий кенгаш депутатлари ушбу ҳолатга ойдинлик киритиш мақсадида “Дамхўжа” минтақалараро сув қувурларидан фойдаланиш бошқармасига борди. Аммо бу ердан ташкилот раҳбарини топишнинг имкони бўлмади.\n“Дамхўжа” минтақалараро сув қувурларидан фойдаланиш бошқармаси ДУК раҳбарининг ишлаб чиқариш бўйича муовини Илҳом Аҳмедовдан эса “Нимага бошқа ташкилотга шартнома қилиш мумкин-у мазкур МЧЖга рухсат йўқ?”, деган саволимизга тайинли жавоб ололмадик. Лекин И.Аҳмедов мазкур муаммога ечим излаш учун мурожаатчи билан кўришиш нияти борлигини билдирди.\nХалқ депутатлари Бухоро туман Кенгашидаги O‘zLiDeP депутатлик гуруҳи аъзоси У.Шамуратов эса ушбу ҳолат бўйича “Дамхўжа” минтақалараро сув қувурларидан фойдаланиш бошқармаси ДУК раҳбарига сўров юборди.\nЎйлаймизки, бу сўровнинг жавобидан аҳоли ҳам, тадбиркор ҳам жабр кўрмайди. Тадбиркор муаммоси эса тез орада ижобий ҳал бўлади.


15:53 / 30.09.2017\nЭкология ва атроф-муҳитни асраш бўйича Ўзбекистон Республикасининг давлат қўмитаси ҳамда «Тошрангметзавод» ҳамкорлигида «Табиатга имкон беринг» лойиҳаси юртимизда иш бошлагани ҳақида аввал хабар берилганди.\nЖорий йил бошида иш бошлаган ушбу лойиҳа юридик ҳамда жисмоний шахсларнинг эски электротехникаларини утилизация қилиш билан шуғулланарди. Бунда, узоқ пайт чиқинди бўлиб қолиб кетса, ўзидаги металл ва пластмассадан зарарли моддалар ажратиб чиқарадиган эски техникаларни атроф-муҳитга зарар келтирмайдиган усулда утилизация қилиш ва бу билан табиатни асрашда ҳисса қўшиш лойиҳанинг асосий мақсади ҳисобланади.\nШунингдек, жисмоний шахсларга лойиҳада иштирок этганлик учун совға тариқасида янги қурилмалар хариди учун чегирмали купон тақдим қилинади.\nЯқинда эса, Вазирлар Маҳкамасининг 11 сентябрь, 2017 йилдаги «Автомототранспорт воситаларини давлат даромадига ўтказиш тартибини такомиллаштириш чора-тадбирлари тўғрисида»ги 707-сонли қарори қабул қилинганлиги боис, «Toshrangmetzavod Recycling» МЧЖ хизматлари доирасини кенгайтирди ва «Табиатга имкон беринг» лойиҳаси номи остида фойдаланишга яроқсиз автомототранпосртларни ҳам утилизация қилишни бошлади.\nЛойиҳа юридик ҳамда жисмоний шахслар учун хизмат кўрсатади ва жисмоний шахсларнинг утилизация қилинган автомобиллари учун янгисини харид қилишга чегирмали купон берилади.\nҲозиргача, «Табиатга имкон беринг» лойиҳасининг автоутилизация йўналиши бўйича бир қанча ташкилотлар аллақачон иштирок этиб бўлишди. Улар орасидан биринчи бўлиб, бу лойиҳада Тошкент шаҳридаги 21-сон болалар мусиқа ва санъат мактаби қатнашиб, эски автобусни утилизацияга топширди ва ўзининг экология ҳамда табиатни асрашга бефарқ эмаслигини намойиш этди.\nФото: Табиатга имкон беринг\nАвтомобилларни утилизацияга топшириш учун қуйидаги учта оддий босқичдан ўтиш лозим:\nАвтомобилни ДАН ҳисобидан утилизация учун ўчиртириш. Бунда вақтингизни тежаш учун «Табиатга имкон беринг» лойиҳаси ходимлари барча ҳужжатларни тайёрлашда ёрдам беришади;\nЛойиҳанинг қўнғироқлар маркази билан +998(71) 122-77-22 рақам орқали боғланиб, автомобилни утилизация қилиш ҳақида операторга ариза қолдириш;\nБелгиланган вақтда эвакуаторни кутиб олиш ва утилизация қилинадиган автомобилининг олдига йўналтириш.


17:19 / 17.06.2017 2332 pdf Ўқиш режими + -\nИслом динининг беш устунларидан бири ҳар бир мусулмонга фарз қилиб берилган (маълум гуруҳдаги инсонлар бундан мустасно) ва Рамазон ойида тутишлари керак бўлган рўзадир. Рамазон ойи ўзига хос ой бўлиб, унда Қуръон нозил этилган. Бу ой раҳмат ва мағфиратга тўла, банда ибодатлари орқали Аллоҳ таолонинг розилигиги, марҳаматига эришиши ва ўз Холиқига қурбат ҳосил қилиши мумкин. Мусулмон банда йилнинг исталган вақтида рўза тутиши мумкин, лекин бу рўза орқали Исломнинг беш устунларидан бири адо этилмайди, балки суннатга эргашган нафл рўза тутилган бўлади. Рўза Исломнинг устуни ва фарз амал сифатида фақат Рамазон ойидагина адо этилади. Аллоҳ таоло бандаларига фарз қилган бошқа ибодатларда бўлганидек, рўзада ҳам фақатгина банданинг ўзигагина эмас, балки бутин жамаятга улкан фойда ва манфаатлар бордир. Агар рўза тутиш баробарида эришиладиган манфаатларга назар ташлайдиган бўлсак, бевосита қуйидагиларни тушиниб етамиз: рўза Аллоҳ таоло бизга ато этган барча неъматларини қадрига етишимиз ва муҳимлигини англашимиз ҳамда булар учун шукр келтиришимизнинг асосий сабаби эрур. Зеро, оч қолгани ва чанқагани ҳолда банда ўзи учун арзимасдек туйилган энг оддий нарсаларнинг ҳам қадрига етади. Шунингдек, таомдан лаззатланиш учун биз ифтор вақтини интизорлик билан кутамиз. Боиси, кунини очлик билан ўтказган инсон учун ифтор вақтидаги таом мазалироқ ва лаззатлироқ туюлади. Емоқ ва ичмоқ имконияти бўла туриб, Аллоҳ таоло учун барча роҳатлардан воз кечган банда Рамазон ойида ўз нафсини жуда гўзал ҳолатда тарбиялайди. Набий соллаллоҳу алайҳи васаллам бунга ишора қилган ҳолда “Ҳар бир нарсанинг закоти бор. Баданнинг закоти рўзадир. Рўза эса сабрнинг ярмидир” (Ибн Можа ривояти) дея марҳамат қилганлар. Рўзанинг фақатгина таом ва ичимликдан тийилиш эмаслигини англаган банда, ўзининг нигоҳини, қулоқларини, тилини ва танасининг бошқа аъзоларини, ҳаттоки фикрларини ҳаромдан мухофаза этади ҳамда ҳаёти дунёларида рўза тутганликлари учун жаннатга Райён дарвозаларидан киришликларини орзу қилади. Рўза туфайли инсон асирига айланган кундалик одатлари занжирини узиб, одатлари бандилигидан қутилади. Бу руҳий тарбия ва ирода мустҳкамлига сабаб бўлади. Зеро, рўза инсонга иродани мустаҳкамлаш борасида жиддий дарс бўлиб, нафс устидан муҳим ғалабани таъминлаб беради. Қуйидаги ҳадисда Расули акрам соллаллоҳу алайҳи васаллам рўза баданнинг ўзгарувчи эҳтиёжлари устидан руҳ ва қалбнинг ғалабасини таъминлаб берувчи муҳим омил эканлигига далолат қилади: “Эй, ёшлар жамоаси! Сизлардан қай бирингиз қодир булса, уйлансин. Зеро, никоҳ кўзларни ҳаромдан, фаржларни зинодан тўсади. Қодир булмаганлар рўза тутсин, чунки рўза гуноҳлардан қалқондир” (Бухорий ривояти). Рўза чин ихлос билан адо этиладиган ибодатдир. Чунки у намоз, қурбонли ва ҳаж каби ўзгаларга кўринмайди, шундай экан инсон тутган рўзаси билан фахрланиб, туғёнга кета олмайди. Мунофиқ эса бировлардан яширин ҳолда таомланиб, ўзини рўза тутаётгандек кўрсатади. Лекин ихлос билан рўза тутаётган банда бутун қалби ва шуьури билан фақат Аллоҳ учун рўза тутади. Шундай экан, рўза тутиш орқали мусулмонларнинг қалблари шаффофлашади ва самимийлашади. Кўпинча бойлар мухтожларнинг ҳолати ва уларнинг эҳтиёжларини тушуна олишмайди. Чунки улар очлик ва чанқоқ нима эканлигини билишмайди. Рўза туфайли улар ҳам мискинлар ҳар куни бошларидан кечирадиган ҳолатни ўзларида ҳис этадилар ва натижада мухтожларга ёрдам қўлларини чўзадилар. Жамиятда эса ўзаро ёрдам кенг ёйилади. Шубҳасиз бу инсонлар ўртасидаги ўзаро муҳаббатга сабаб бўлади. Шу билан бирга рўза соғликни мустаҳкамлашда муҳим ўрин тутади. Зеро, йил давомида тўхтовсиз ишлайдиган инсоннинг хазм қилиш тизими ҳам, ҳордиқ олишга муҳтож экани тиббий жиҳатдан исботланди. Эслатиб ўтишимиз керакки, ифтор чоғида ортиқча овқат еб юбориш соғлик учун жуда катта зарардир. Рўзанинг инсон ҳамда у яшаб турган жамият учун фойдалари, юқорида санаб ўтилганлар билан чегараланиб қолмайди. Биз сизга уларнинг энг муҳимларинигина тақдим этдик холос.\n17:15 / 17.06.2017 2437\n17:19 / 17.06.2017 2681\n2484 15:39 / 29.05.2017


«Бунақа одамлар Ер юзидан қирилиб кетсин» — Комил Алламжонов 28-10-2021, 10:47 | Zamin.uz\nМасс-медиа фонди Васийлик кенгаши раиси Комил Алламжонов Тошкент давлат педагогика университетида талаба қизга декан ўринбосари томонидан тегажоғлик қилингани айтилган хабар юзасидан ўз муносабатини билдирди.\n«Педуниверситетда рўй берган воқеага ўхшаган ҳолатлар ҳақида ҳар гал эшитганимда этим жимирлаб кетади.\nМенинг ҳам тўрт қизим бор. Бир кун келиб, улар ҳам вояга етади, мустақил ҳаётга қадам қўяди. Мен ҳар доим ҳам уларнинг ёнида бўлмайман. Худо кўрсатмасин, қизимни биров хафа қилгудек бўлса, ўша одамни нима қилиб қўйишимни тасаввур қилолмайман. Тасаввур қилишни ҳам хоҳламайман.\nБунақа ***лар Ер юзидан қирилиб кетсин, менга қолса. Айниқса, таълим тизимидан бундайларни таг-туги билан қуритиш керак», — дейди Алламжонов.\nШунингдек, Комил Алламжонов Саида Мирзиёеванинг Сенат, Бош прокуратура, ИИВ ва ОАВнинг ҳаракатини бирлаштирадиган йирик лойиҳа яратиш кераклиги ҳақидаги фикрига қўшилишини маълум қилган.\n«Мен ушбу лойиҳани ишга тушириш тарафдориман, уни юз фоиз қўллаб-қувватлайман. Ҳамма оталарни шу ғоя атрофида бирлашишга ва ҳар бир қизни ўз фарзандидек ҳимоя қилишга чақираман. Токи, қизларимизнинг ёнида ҳимоя қиладиган кимдир доим топилсин», — дейди Комил Алламжонов.\nМаълумот учун, 18 октябрь куни 20 ёшли М.К. Зулфия мукофотига тавсиянома олиш мақсадида ёшлар ишлари бўйича декан ўринбосари Б.Й.нинг хонасига кирган. 37 ёшли декан ўринбосари Б.Й. қиздан кутиб туришини сўраган. Қизнинг айтишича, хонадан ҳамма чиқиб кетгач, декан ўринбосари чарчаганини айтиб, ундан қаҳва дамлаб беришни сўраган. Қиз қаҳва дамламоқчи бўлганида эркак эшикни ичкаридан қулфлаб, чироқни ўчирган. М.К. ниманидир сезгандай яқин дўстига қўнғироқ қилиб, тезроқ етиб келишни сўраган, хонадан чиқай деса, эркак уни ушлаб олиб, хонасидаги диванга ётқизмоқчи бўлган.\nҚиз қаршилик кўрсатган, эшикнинг у тарафида эса қизнинг дўсти келиб, эшикни очишни сўраган. М.К. амаллаб ойна олдига келиб, ёрдамга чақира бошлаган. Шунда қизнинг айтишича, эркак уни деразадан итара бошлаган. У қанчалик қаршилик кўрсатмасин кучи етмай, ойнадан пастга тушиб кетган. Декан ўринбосари эса деразани ёпиб, жалюзини туширган ва эшикни очган. Қизнинг дўсти декан ўринбосарини олиб, пастга тушган. Атрофда йиғилганларга Б.Й. қиз ойнадан ўзи сакрагани ва уни ўзи шифохонага олиб боришини айтган.\nШифокорлар қизга тос суяги синиши, гематомалар ва мия чайқалиши ташхисини қўйган. Қизнинг яқинларининг айтишича, декан ўринбосари томонидан келган одамлар уларга ўз кўрсатмаларини ўзгартиришлари учун пул таклиф қилган. Б.Й. эса ҳаммага қиз ўз жонига қасд қилган демоқда. У ўқиган факультет талабаларини тўлиқ онлайн таълимга ўтказилган.\nИИВ матбуот котибининг маълум қилишича, 19 октябрь куни декан ўринбосарига нисбатан Жиноят кодексининг 105 (қасддан баданга ўртача оғир шикаст етказиш), 118-моддалари (номусга тегиш) билан жиноят иши қўзғатилган. 23 октябрь куни экспертиза жавоби чиқиши билан декан ўринбосари процессуал тартибда ушланган.\nССВнинг маълум қилишича, беморнинг динамикада аҳволи қониқарли. Республика шошилинч тиббий ёрдам илмий марказининг тажрибали шифокорлари томонидан муолажалар давом эттирилмоқда. “Замин” янгиликларини “Youtube”да кузатиб боринг\nЯнгиликлар » Жамият » «Бунақа одамлар Ер юзидан қирилиб кетсин» — Комил Алламжонов


Самарқанд ҳокимлиги ижтимоий объектлар қурилишини текширди - видео - 26.05.2022, Sputnik Ўзбекистон\nСамарқанд ҳокимлиги ижтимоий объектлар қурилишини текширди - видео\nСамарқанд вилояти ҳокимлиги қурилаётган 26та ижтимоий объектда қурилиш нормаларига амал қилинмаётганини ва жиддий камчиликларга йўл қўйилаётганини аниқлади. 26.05.2022, Sputnik Ўзбекистон\nТОШКЕНТ, 26 май - Sputnik. Самарқанд ҳокимлиги вилоятда қурилаётган ижтимоий қурилиш объектларини синчиковлик билан текширди. Текширув натижасида кўплаб камчиликлар аниқланди. Улар орасида ишчилар ва техника сонини ошириб кўрсатишдан бошлаб, қурилиш ва сайсмик хавфсизлик нормаларига жавоб бермайдиган ишларни бажаришгача бўлган камчиликлар аниқланди. Батафсил қуйидаги видеолавҳада томоша қилиш мумкин.Энг жиддий қоидабузарликларга йўл қўйган бир неча мансабдор шахслар ўз лавозимидан бўшатилди. Шунингдек қурилаётган ва таъмирланаётган объектларда аниқланган камчиликларни қисқа вақт ичида бартараф этиш вазифаси қўйилди.\nсамарқанд вилояти, ҳоким, қурилиш\n10:24 26.05.2022 (янгиланди: 10:36 26.05.2022)\nСамарқанд вилояти ҳокимлиги қурилаётган 26та ижтимоий объектда қурилиш нормаларига амал қилинмаётганини ва жиддий камчиликларга йўл қўйилаётганини аниқлади.\nТОШКЕНТ, 26 май - Sputnik. Самарқанд ҳокимлиги вилоятда қурилаётган ижтимоий қурилиш объектларини синчиковлик билан текширди.\nТекширув натижасида кўплаб камчиликлар аниқланди. Улар орасида ишчилар ва техника сонини ошириб кўрсатишдан бошлаб, қурилиш ва сайсмик хавфсизлик нормаларига жавоб бермайдиган ишларни бажаришгача бўлган камчиликлар аниқланди.\nБатафсил қуйидаги видеолавҳада томоша қилиш мумкин.\nЭнг жиддий қоидабузарликларга йўл қўйган бир неча мансабдор шахслар ўз лавозимидан бўшатилди. Шунингдек қурилаётган ва таъмирланаётган объектларда аниқланган камчиликларни қисқа вақт ичида бартараф этиш вазифаси қўйилди.


Ўзбекистон Президенти Шавкат Мирзиёевнинг Туркияга давлат ташрифи оммавий ахборот воситалари нигоҳида\nRU ЎЗ EN\n2017-10-25 18:47:41 1345\nЎзбекистон Республикаси Президенти Шавкат Мирзиёевнинг Туркияга давлат ташрифи хорижий оммавий ахборот воситалари эътиборида бўлди. Журналистлар ва экспертларнинг фикрича, мазкур давлат ташрифи тарихий аҳамиятга эга ва Ўзбекистон ташқи сиёсатидаги принципиал ўзгаришлардан далолат беради. Давлат ташрифи давомида Ўзбекистон ва Туркия ўртасидаги сиёсий, савдо-иқтисодий, инвестициявий, туризм, транспорт, логистика, маданий-гуманитар ва бошқа соҳалардаги ҳамкорликни кенгайтириш масалалари атрофлича муҳокама қилингани таъкидланган.\nТРТ телеканали (trt.net.tr)нинг хабар беришича, Туркия Республикаси Президенти Режеп Таййип Эрдўғон Тошкент ҳар томонлама стратегик аҳамиятга эга ҳамкор экани, аҳолиси 32 миллион бўлган Ўзбекистон табиий газ захираси бўйича дунёда еттинчи ўринда, уран захираси бўйича тўртинчи, пахта етиштириш бўйича олтинчи ва унинг экспорти бўйича иккинчи ўринда туришини таъкидлаган. Шунга қарамасдан, икки томонлама иқтисодий муносабатлар кўлами кутилган даражада эмас, 2016 йил якунига кўра, ўзаро товар айирбошлаш ҳажми 1,2 миллиард долларни, жорий йилнинг саккиз ойида эса 900 миллион долларни ташкил қилган.\nТуркия Президенти туркий ва ислом цивилизацияси икки қадимий ўчоғининг маданий яқинлашуви катта аҳамиятга эга эканини қайд этган. Икки давлат идоралари раҳбарларига ўзаро ҳамкорликни юксак даражада ривожлантириш вазифаси топширилгани, Ўзбекистон ҳам яқинлашув учун худди шундай қатъият кўрсатаётганидан мамнун экани, Имом Бухорий ва Имом Мотуридий институтларининг самарали фаолият юритишига ишонишини таъкидлаган.\nМарказий Осиёнинг ca-news.org янгиликлар хизмати Туркия Президентининг давлат раҳбарлари даражасидаги учрашуви 20 йиллик танаффусдан сўнг ташкил этилгани, шу боис ташриф жуда муҳим аҳамиятга эгалиги, делегациялар ўртасидаги музокаралардан аввал Шавкат Мирзиёев билан тор доирада мулоқот қилингани ва у жуда самарали бўлгани ҳақидаги сўзларни келтирган.\nШавкат Мирзиёев ва Режеп Таййип Эрдўғон оммавий ахборот воситалари ходимлари билан учрашувда музокаралар ўзаро англашув ва ҳурмат руҳида ўтгани, имзоланган ҳужжатлар эса икки мамлакат ўртасидаги узоқ истиқболли ҳамкорликни янада мустаҳкамлашга хизмат қилишини таъкидладилар.\n"Миллиет" (milliyet.com.tr) номли турк нашри Ўзбекистон Республикаси Президенти Шавкат Мирзиёевнинг Туркияга давлат ташрифи тарихий аҳамиятга эга бўлиб, Анқара ва Тошкент ўртасидаги ўзаро ҳамкорликни янада ривожлантиришга хизмат қилишини қайд этган.\n«Шавкат Мирзиёев Ўзбекистон Республикаси Президенти лавозимини бажаришга қарийб бир йил олдин киришди. Халқаро кузатувчилар хулосасига кўра, Ўзбекистон сўнгги 10 йил давомида Марказий Осиё ҳамда Евроосиёнинг энг жадал ривожланаётган давлатига айланади, аҳоли жон бошига ялпи ички маҳсулоти шиддатли суръатларда ўсади», деди Туркиянинг Каппадокия университети ўқитувчиси, профессор Ҳасан Али Қарасар "Анадўлу" агентлигига берган интервьюсида.\nЭкспертнинг фикрича, икки мамлакатнинг ўзаро ҳамкорлиги ҳозиргача кутилган даражада эмас, лекин давлат раҳбарлари бунга эришиш учун барча имкониятларни ишга солмоқда. Профессор икки мамлакат Президентлари Самарқанд, Пекин, Остона ҳамда Нью-Йоркда бўлган кенг кўламли халқаро тадбирлар доирасида учрашувлар ўтказганини таъкидлаган. Бу эса Туркия ва Ўзбекистоннинг келгусида ҳам ўзаро манфаатли ҳамкорликни ривожлантиришга алоҳида аҳамият беришини билдиради.\nПрофессор икки мамлакат ўртасида нафақат ўзаро товар айирбошлаш ҳажмини ошириш, балки туризм, қишлоқ хўжалиги, тоғ-кон саноати ва авиация соҳаларида ҳам ҳамкорликни ривожлантиришга қаратилган ишлар режаси атрофлича ишлаб чиқилганини қайд этган. «Шунинг учун Шавкат Мирзиёевнинг Туркияга давлат ташрифи катта аҳамият касб этади, дея оламан. Бу ташрифни тарихий деб ҳисоблаймиз, зеро, у ўзаро муносабатларнинг келгуси 5-10 йиллик истиқболларини белгилаб берди», деган Ҳасан Али Қарасар.\n365info.kz ахборот-таҳлил портали Шавкат Мирзиёевнинг Туркияга давлат ташрифи ҳамда музокаралар якунида имзоланган шартномалар ҳар икки мамлакат иқтисодий ривожига жиддий таъсир кўрсатади, деб ҳисоблайди. Сайт таҳлилчиларининг фикрига кўра, Тошкент ва Анқара учун иқтисодий ҳамкорлик масаласи биринчи даражали аҳамият касб этади. Туркия Ўзбекистоннинг анъанавий ва муҳим савдо шерикларидан биридир. 2000-2016 йилларда ўзаро савдо ҳажми етти баробар ошган.\nИкки мамлакат авиакомпаниялари биргаликда парвозлар сони ва ҳудудини мунтазам кенгайтирган ҳолда фаол ҳамкорлик қилишмоқда. Масалан, Самарқанд ва Истанбул шаҳарлари ўртасида тўғридан-тўғри парвозларни йўлга қўйиш бўйича келишувга эришилди. Шу муносабат билан Туркиянинг Ўзбекистон бозорига кирадиган сармоядорлари ва компаниялари сафи кенгаймоқда. Интернет нашр Туркиянинг қатор сармоядорлари Ўзбекистонда электротехника, озиқ-овқат, тўқимачилик, чарм-пойабзал ва фармацевтика соҳалари, қурилиш материаллари саноатида қўшма корхоналар очишга тайёргарлик кўрмоқда, деб ёзган.\nОзарбайжоннинг «Янги давр» интернет газетаси (yenicag.ru) Ўзбекистон Республикаси Президенти Шавкат Мирзиёевни Анқарада юксак эҳтиром билан олий даражада кутиб олишганига алоҳида эътибор қаратган. Туркия Республикаси Президенти саройида Ўзбекистон раҳбари шарафига фахрий қоровул саф тортган. Икки давлат Президентлари музокараларидан сўнг журналистлар учун брифинг ўтказилди.\nЭкспертлар Шавкат Мирзиёевнинг ташрифи ғоят самарали бўлганини таъкидлаган. Ўзбекистон раҳбарининг Туркияга давлат ташрифи натижасида икки мамлакат стратегик шерикка айланади, деб ҳисоблаш мумкин.\n«Спутник» янгиликлар портали (ru.sputnik-tj.com) Шавкат Мирзиёев ҳали Ўзбекистон Республикаси Президенти вазифасини бажарувчи бўлган кезлардаёқ Туркия билан алоқаларни фаоллаштиришга киришганини таъкидлаган. 2016 йил ноябрь ойида Самарқандда Режеп Таййип Эрдўғон билан бўлиб ўтган музокараларда томонлар икки давлат ҳамкорлигини ривожлантириш бўйича "йўл харитаси"ни ишлаб чиқишга келишиб олган.\nБундан ташқари, транспорт коммуникацияларининг транзит салоҳиятини ривожлантириш, хусусан, икки давлатни бир-бири билан боғлайдиган тўғридан-тўғри транспорт йўлаги бўладиган "Боку – Ахалкалаки – Қарс" темирйўл линиясига алоҳида эътибор қаратилган.\nҲамкорликнинг яна бир устувор йўналиши сифатида туризм қайд этилган. Хусусан, Туркия компаниялари Ўзбекистоннинг тарихий шаҳарларида замонавий меҳмонхона мажмуалари қуриш, шунингдек, сайёҳлик инфратузилмасини ривожлантириш ва соҳа учун мутахассислар тайёрлаш бўйича лойиҳалар ишлаб чиқмоқда.\n«Ўзметроном» ахборот портали (uzmetronom.com) Ўзбекистон Республикаси Президентининг Туркияга давлат ташрифи, Шавкат Мирзиёевнинг қўшни мамлакатлар билан яқинда ўтказган музокаралари каби Ўзбекистоннинг ташқи сиёсатида амалга оширилаётган ўзгаришлардан яна бир далолат беради, деб таъкидлаган.\nИкки томонлама сиёсий ва иқтисодий манфаатларнинг холис тамойиллари Ўзбекистон учун ниҳоятда қисқа муддатда нафақат қўшни, балки узоқ хорижий мамлакатлар билан ҳам ўзаро ишончни тиклаш имконини берди. Расмий Тошкент шерикларига барча соҳаларда ўзаро манфаатли асосда, бир-бирларининг манфаатларини ҳурмат қилган ҳолда кенг кўламли ҳамкорлик қилишга тайёр эканини билдирмоқда.\nСамые много читаемые\nАлишер Усманов Президент Давлат маслаҳатчисининг…\n© Все права защищены Vulqon.uz


04-09-2016 | 10:30\nZAMIN.UZ / Жамият / 04 Сентиябр 2016 года706\nХалқимиз бошига оғир мусибат тушган бу кунда миллионлаб ўзбек ёшлари қатори мен ҳам чуқур қайғудаман. Чўққининг виқори узоқдан залворли кўринганидек мустақиллигимиз меъмори Ислом Абдуғаниевич Каримов амалга оширган бунёдкор ислоҳотларнинг мислсиз қудрати ҳам уни йўқотган кунимизда ҳар бир юртдошимизнинг қалбида пурвиқор тоғдек юксалаётгани шубҳасиз.Тарих, келажак авлод, албатта, бу буюк ишларга ўз баҳосини беради. Лекин бугунги мусибатли кунда Юртбошини сўнгги йўлга кузатаётиб, кўз ёши билан бирга қуйилиб келаётган айрим мулоҳазаларни билдирмоқчиман. 1998 йилда - Республика нафис санъат лицейида ўқиб юрган кезларимда “Акс садо” телекўрсатувида иштирок этган бир гуруҳ ёшларга Президентимиз ўз дастхатлари туширилган китобларини тақдим этган эди. Китобда “Катта ишонч ва умид билан!” сўзлари ёзилган эди. Ўшанда 16 ёшда эдим. Бу воқеа бундай бахтга сазовор бўлган бошқа тенгдошларим қаторида менинг ҳаётимни ҳам бутунлай ўзгартириб юборди. Кейинчалик телекўрсатув бошловчиси, таниқли журналист Қуддус Аъзамов айтиб берган эдики, Ислом Абдуғаниевич “Ёшларимиз учун экан бу” деб эринмасдан 200 та китобга ўз қўллари билан ёзиб чиққан эканлар....Мана шу китобни ҳозиргача энг азиз туҳфа сифатида сақлаб келаман. Кеча машум хабарни эшитибоқ яна ўша китобни титраб варақладим: “Катта ишонч ва умид билан!”... Мана шу сўзлар неча йилдирки, менга куч бериб, доимо фаол, фидойи ва уйғоқ бўлишга ундаб келди. Мана шу жумла сабаб мен қишлоқдан келиб пойтахтдан яшаб қолдим. Олийгоҳга кирдим, ишга жойлашдим. Қаерда ишламай обрў-эътибор топишга, фаол бўлишга, давлат раҳбарининг катта умиди ва ишончини оқлашга астойдил интилдим. Ислом Каримов бутун халқимизга ишонч, умид берди. У бизни энг оғир дамларда ҳам қаддимизни эгмасликка, ҳеч кимга қарам бўлмасликка ўргатди. У биз ёшларни жасоратга, матонатга, фидойиликка, шу азиз Ватанни чинакамига севишга, тинчликни қадрига етишга ўргатди. Унинг халқимизга, биз ёшларга меҳру муҳаббати чексиз ва ҳадсиз эди! Кунларнинг бирида - 22 ёшимда менга Президент Фармони билан “Шуҳрат” медалига сазовор бўлганимни айтишди. Мен ўшанда буни тасаввуримга ҳам сиғдира олмагандим. Қишлоққа медални тақиб борганимда ота-онам қувончдан хўнграб йиғлаб юборишганди. Ўзингиз энди тасаввур қилинг, мустақиллик йилларида қанчадан-қанча йигит-қизлар Юртбошимиз ғамхўрлигидан баҳраманд бўлиб, орден-мукофотлар соҳиби бўлди. Болалар спортига қаратилган эътибор сабабли мамлакатимизда қанчадан-қанча жаҳон ва осиё чемпионлари етишиб чиқди. Руслан Нуриддинов, Ҳасанбой Дўстматов, Шаҳобиддин Зоиров каби олимпиада чемпионлари ана шу сиёсатнинг маҳсули эмасми?! Ёшларимизнинг бу каби ютуқларни қўлга киритишига замин яратган бир кучли омил бор. Бу – давлат раҳбарининг ишончи ва рағбати! Ислом Каримов биз – ёшларни оталарча яхши кўрар эди. У киши ёшларнинг ютуқларидан беҳад мамнун бўлар эди. У киши бизга ишонарди ва бизни ҳам доимо ҳеч кимдан кам бўлмасликка, ўз кучимизга ва салоҳиятимизга ишонишга даъват қилар эди. Юртбошида ёшларга қўшимча қувват, ғайрат-шижоат бағишловчи куч, меҳр бор эди. У киши доимо ёшларимизга мурожаат қилиб, янгидан-янги зафарларга ундарди. Жуда кўп ёшларимиз ўз ютуқларига эришишида давлат раҳбарининг далдаси ва ишончи ҳал қилувчи омил бўлганлигини айтишган. Мен мана шундай буюк тарихий шахс билан учрашиш бахтига муяссар бўлганимдан фахрланаман. Бу онлар ҳаётимнинг энг унутилмас дамлари бўлиб хотирамда умрбод сақланиб қолади. Юртбоши менга “Ўғлим” деб мурожаат қилган. Бу менга ўзгача далда ва ишонч берган. Умримнинг охиригача у кишининг менга кўрсатган меҳри ва ишончини оқлаш учун бор куч-ғайратимни бағишлайман. Мустақиллик йилларида Ислом Каримовнинг оталарча меҳри билан минглаб ёшлар – бутун бошли янги бир авлод камолга етди. Биз ёшлар ана шу меҳрга ва ишончга содиқ қолиб, ўз кучимизга ва салоҳиятимизга ишониб, янги марраларни эгаллашимиз шарт. Бу биз учун ҳам фарз, ҳам қарз! Мустақиллигимизни, тинч ва осуда ҳаётимизни кўз қорачиғидек асраб-авайлаш, Юртбошимиз орзу қилганидек Ўзбекистоннинг дунёдаги ривожланган давлатлар сафидан жой олиши учун фидокорона хизмат қилиш шу юртда яшаётган, миллати ва динидан қатъий назар ҳар бир йигит-қизнинг фарзандлик бурчидир! Ўшандагина бизга билдирилган катта умид ва ишончни оқлай оламиз, ўшандагина биз ота олдидаги бурчини бажарган фарзанддек виждонан пок ва хотиржам бўлишимиз мумкин.“Бўш келманг, фарзандларим, давр бизники, марра бизники”!Мана шу даъват бугун ўз отаси билан видолашаётган миллионлаб ёшларимизнинг қулоқлари остида худди яшиндек чақнаб, биз ёшларга миллий давлатчилигимиз ривожига улкан ҳисса қўшган буюк давлат арбоби – Ислом Каримов олдидаги қарздорлик ва фарзандлик бурчимизни ҳар лаҳза, ҳар дақиқада ёдга солиб туришини истардим. Шуҳрат ОриповМанба: Kun.uz\nТеглар: Ислом Каримов Президент Меҳр ВконтактеFacebookTwitterОдноклассникиМой мир\n23:23 / 03-09-2016


Номаҳрам... (10-қисм) - Zamin.uz\n11:56 / 06.09.2018\n— Қани, ич ароқни! — иккинчи маротаба буюрди Матназар дўкондорга. — Мен гапимни икки қилганларни ёмон кўраман. Ич!\nБотир дўкондор масхараомуз жилмайиб турган қиморбоз йигитларга бир-бир умидвор термилиб олгач, кўзларини чирт юмиб, ароқни кўтарди.\n— Мана бу бошқа гап! — Матназар унинг қўлидаги пиёлани зарда билан тортиб олди. — Қанийди, ҳаётда ҳам мана шунақанги ўғил бола бўлсанг! Энди гап бундай, — Матназар йигитларга маъноли кўз қисиб қўйди-да, давом этди: — Мен қароримни ўзгартирдим. Сен қимор ўйнамайсан. Аксинча, мен ўша қизинг ўтирган уйга қўшиб сенинг дўконингни ҳам сотиб оламан.\n— Ахир… дўкондан…\n— Ўчир овозингни! Сотасан. Ичидаги ашқол-дашқоли билан беш юз мингга оламан. Хўш?..\nБотир дўкондор ранги оқарган кўйи оҳиста бошини кўтарди:\n— Ўғлим, биламан, сиз қамоқда эканингизда нотўғри ишлар қилиб қўйдик. Бўйнимга оламан. Аммо дўконни сотолмайман. Тирикчилигим ўшандан бўлиб турибди.\n— Шунақами? Жуда яхши. Ҳали сен бизнинг ким эканимизни билмас экансан.\nМатназар дўкондорга яқин келиб, томоғидан олди.\n— Бундан ўн йил олдин, худди мана шу ҳовлида, сенга ўхшаган бир маразнинг жонини суғуриб олгандим. На илож! Сенга ўхшаганларнинг кўзини фақат ўлим очади. Сарибой!\nОстонада уларни кузатиб турган шеркелбат йигит Матназарнинг рўпарасига келиб шай турди:\n— Ака, нима қилайлик?\n— Ҳозир писмиқ иккаланг, мановини йўлнинг нариги четидаги пайкал орқали толзорга олиб борасан. Сувга бўктириб ўлдиринглар!.\n— Йўқ, йўқ!. Жон ўғлим, жўжабирдай жонман! Биласиз-ку, болаларим ногирон! Раҳм қилинг! Майли, айтганингизни қиламан! — Ботир дўкондор кутилмаганда Матназарнинг оёқлари остига йиқилиб, тиззаларини қучоқлаб ялина бошлади. — Худо хайрингизни берсин, ўлдирманг мени!.\nМатназар куч билан тортиб, қарияни ўрнидан турғазди:\n— Мегажин қизингга ўзинг тенги чолни топиб, янаям бойиб қолгандирсан-а? Ё устимдан кулмоқчи бўлдингми?\n— Гуноҳкорман! Аҳмоқлик қилиб қўйдим, ўғлим!\n— Ўғлимлама! Сенга ўғил бўлгандан кўра, ўзимни осганим яхши. Ҳозир йигитлар билан бориб, уй ва дўконнинг ҳужжатларини олиб келасан. Бировга ғинг, демайсан. Овозинг чиқса, йигитлар аяб ўтиришмайди.\n— Хўп бўлади!. Ҳозироқ олиб келамиз, — дўкондор Матназарга қайта-қайта қуллуқ қилганча эшик томон йўналди.\nБотир дўкондор Сарибой ва Писмиқ ҳамроҳлигида ташқарига чиқиб кетгач, Матназар овозининг борича кулиб юборди.\nОрадан бир соатча вақт ўтди. Матназар ширакайф ҳолда Саримсоқ билан қарта ўйнаб ўтирганда, тўсатдан уй эшиги очилди-ю, остонада Ҳамида пайдо бўлди. Унинг эгнида қимматбаҳо ялтироқ кўйлак, бўйнида тилла занжир, бармоқлари узукларга тўла эди. Аммо ранги оқариб кетган, кўзлари аланг-жаланг.\nМатназар уни кўриб, сира ўзгармади. Кайфдан кўзлари қисилган кўйи секин ўрнидан турди-да, икки қўлини белига тираб совуқ кулиб қўйди.\n— Нега отамга зуғум қиляпсиз? — ўртадаги жимликни бузди Ҳамида. — У сизларга нима ёмонлик қилди? Ҳозироқ милисага бориб…\n— Овозингни ўчир! — тўсатдан уни иягидан тутиб бошини юқорига кўтарди Матназар. — Ҳаром оёқларинг билан бу даргоҳни босиб келишга қандай ҳаддинг сиғди? Милисага борармиш. Қўрқади, деб ўйладингми?\n— Менинг оёғим ҳароммас. Отамни тинч қўйинг!\n— Отанг гуноҳга ботган, — деди Матназар Ҳамидани қўйиб юбориб. — Гуноҳларини ювиши керак.\n— Болангизнинг ҳурмати йўқми?\n— Нима? Қайси боламнинг? Анови қари эрингнинг хизматини қилиб юрган қизчани айтяпсанми? Мени ўзинг ёмон кўрсатган, «кўрсанг, қочиб кетгин, ўлдириб қўяди», деб тайинлаган қизчани айтяпсанми? Қандай ифлоссан-а? Эрингнинг устига бировга тегиб, яна ҳеч гап бўлмагандай ҳузуримга келганингни қара! Уялмайсанми?\nБу гапларни кутмаган эканми, Ҳамиданинг боши эгилди. Бир муддат каловланиб тургач, секин эшик томон юрди. Лекин дарров чиқиб кетмади. Остонада тўхтаб қайтадан Матназар томон ўгирилди:\n— Кечиринг, отам мажбурлаганди. Эринг мендан қарздор. Мана шу уйини таъмирлатиб сенга хатлаб бераман, келса, қаерда яшаса, яшайверади. Сени бойваччага бериб, ундан қасдимни оламан, деявериб ҳол-жонимга қўймади. Кечиринг! Фақат отамга тегманглар!.\nМатназар ҳеч нима демади.\nШу лаҳзаларда Ҳамидага нисбатан шу қадар нафрати ошиб борардики, бўғизлаб ташлашга тайёр эди.\nИш анча олдинга силжиб қолгани икки-уч кун ичида Ботир дўкондорнинг дўкони, ўз уйи қўлга кирганидан кейин кўрина бошлади. Озчилик бўлишса-да, қишлоқ одамларининг юрагини олишга улгурган тўрт йигит Матназарнинг қўлтиғига кириб ҳовлидан Ҳамидани ҳам, шаҳарлик қари эрини ҳам қувиб солишди. Кўз очиб-юмгунча дўкон қишлоқ гузарига кўчирилди. Ойнаванд эшик тепасига «Супермаркет» деб ёзиб қўйилди.\n— Саримсоқ, энди ақлни ишлатиб иш кўрмасак бўлмайди, — деди Матназар, куз кираётганидан дарак бериб битта-биттадан тўкила бошлаган дарахт япроқларини оёғи билан эзғиларкан. — Гап бундай, мен бугун қолган-қутган пулларни чамалаб чиқдим. Бошланишига яна уч-тўрт нафар сенларга ўхшаш норғул йигитлардан олмасак бўлмайди. Катта иш бошлашимиз керак.\n— Қанақа катта иш? — ҳайрон бўлиб Матназарнинг кўзларига боқди Саримсоқ. — Қимор онда-сонда бўлсаям ўйналиб турган бўлса!\n— Э, соддасан, ука! Шу ҳам ўйин бўптими? Катта-катта ўйинлар ўтказиб, мўмай даромад кўриш пайти етди, деяпман. Қиш киргунича яқин атрофдаги қишлоқларга қарашли дўконларниям ўзимизники қилиб олишимиз керак, уқдингми? Битта дўкон билан иш қилиб бўларканми?\n— Тўғри айтасиз. Кўпайтирсак, ортиқчалик қилмайди. Айтганча, — Саримсоқ нимадир эсига тушгандек, бошини чангаллади, — Кеча эшитиб қолдим. Шаҳарда эртага катта қимор бор эмиш. Бориб бир ўйнаб кўрмаймизми?..\n— Ютқазиб қўйсак-чи? Ҳарқалай, шаҳарликлар биздан кўра кучлироқ.\n— Буниям ўйлаб қўйганман. Бордонқишлоқда зўр бир акахон бор. Ошиқ тепишни-чи, «тешиб» қўяркан. Яқинда суҳбатида бўлгандим. «Агар бош бўлиб турадиган одам топилса, шаҳарга бориб бир ошиқ тепгим бор», дегандай қилди. Шуниям ўзимизга қўшволсак, қандай бўларкан-а?\n— Ишонса бўладими ўзи унга? Ёши нечада?\n— Адашмасам, ўттиз бешларга борган-ов! Жиддий одам. Маҳалласида унга тенг келадигани йўқ экан.\n— Бўпти, бу ҳақда ўйлаб кўрамиз. Ҳозир сен боргин-у, Писмиқ билан маслаҳатлашиб спортчи, чаққон йигитлардан уч-тўрттасини топ! Хизмат ҳақини ўзим гаплашаман.\nШаҳарда ўтадиган қимор Матназарни ҳам қизиқтириб қўйди. У қиморхонада бир ўзи қолгач, кийимларининг энг яхшиларини танлаб, дазмоллади, соқолини олди. Шундан сўнг куз ҳавосидан нафас олиш ниятида кўчага чиқиб, маҳалласи томон кета бошлади. Чамаси, икки юз метрлар юрди-ёв! Пахта пайкаллари тугаб, қишлоқ бошланадиган жойга етганида, бирдан тўхтади. Анча нарида кимдир келаётгандек туюлди. Қадам ташлашига қараганда, аёл кишига ўхшади. Матназар шарпанинг яқинроқ келишини кутиб турди. Яқинлашиб қолганида эса юраги нақ қинидан чиқиб кетаёзди. Чунки, келаётган одам қизи Жамила эди. Ота экан-да, юраги ҳовлиқиб, қувончини ичига сиғдиролмай қолди.\n— Қоронғида нима қилиб юрибсан, қизим? — Жамилани маҳкам қучиб, юзларидан ўпди Матназар. — Бу ерларда нима кўп, ажина кўп!\n— Сизни Сотволди амакиникида, деб эшитиб қолгандим, — деди Жамила. — Соғиниб кетдим сизни, дадажон!\n— Ўзимнинг асал қизим-ей! Соғинсанг, бир ўзинг қоронғида чиқиб келавердингми?\n— Мен қоронғидан қўрқмайман.\n— Шунақами? Яша! Хўш, уйда, қишлоқда нима гаплар? Тинчликми ишқилиб?\n— Бобом тўполон кўтариб юрибди. Ҳар куни ичиб келиб, аямга кун бермайди.\n— Ичиб келиб? Йўғ-э?\n— Ҳа-да, бугун пешинда ичволиб масжидга кирган экан, имом олдига солиб қувибди. Дада, сиздан бир гап сўрасам майлими?\n— Сўра, қизим!\n— Аям сизни ҳалиям яхши кўради. Бизни ташлаб кетманг, дадажон!\nБу гапдан Матназарнинг мияси отилиб кетгандай бўлди. Танаси титраб, пешанасини совуқ тер босди.\n— Бу гапни сенга ким ўргатди? — сўради у Жамиланинг икки юзидан тутиб.\n— Ҳеч ким ўргатгани йўқ. Аям ҳозир ҳам йиғлаб ўтирибди.\n— Шунақа дегин? Сен хавотир олма! Аянг бугун йиғласа, эртага, албатта, юпанади.\n— Уйимизга қайтмайсизми? Анови қари амаки кетди-ку!\n— Қизим, ўзинг ақлли қизсан-ку! Шунча ишлардан сўнг қандай қайтаман? Тўғри, сени жонимдан ортиқ кўраман. Аммо аянг мени қаттиқ ранжитган. Буни катта бўлганингда тушуниб оласан.\n— Мен-чи? Мен сизни соғинсам-чи?\n— Соғинтириб қўймайман сени. Ўзим тез-тез хабар олиб тураман, хўпми? Ма, манови пулларни олиб, эртага бозордан ўзингга чиройли кўйлаклар сотиб олгин!\nМатназар чўнтагидан бир даста пул чиқариб, Жамиланинг қўлига тутқазди.\n— Энди, юр, сени қишлоққача кузатиб қўяй! Эрта-индин яна кўришамиз.\n10-03-2020, 14:50, Ҳаёт тарзи\nТурк йигити билан оила қурган ўзбекистонлик аёл ҳикояси\n7-03-2020, 00:23, Ҳаёт тарзи\n7-03-2020, 07:53, Ҳаёт тарзи\nИкки ëpти – биp бутун…\n4-03-2020, 00:30, Ҳаёт тарзи\n16-02-2020, 23:27, Ҳаёт тарзи


Huquqburch.Uz - ЎзбEкистOн РEспубликAси Олий суди\nЎзбeкистoн Рeспубликaси Олий суди\nРаис: Камилов Козимджан Фазилович\nМaнзил: Ўзбeкистoн Рeспубликaси, 100186 , Тoшкeнт шaҳри, А.Қодирий кўчаси,1\nИш вaқти: душaнбa-жумa, 9:00-18:00\nТeлeфoнлaр: +998 (71) 239–0243, +998 (71) 239–0238\nЭлектрон почта: info@supcourt.uz\nЎзбекистон Республикаси Олий суди Қорақалпоғистон Республикаси олий судлари, вилоят, шаҳар, туманлараро, туман судлари ва ҳарбий судларнинг судлов фаолияти устидан назорат олиб бориш ҳуқуқига eга.\nЎзбекистон Республикаси Олий суди ишларни биринчи инстанция суди сифатида ва назорат тартибида кўради.\nУ ўзи биринчи инстанция сифатида кўрган ишларни апелляция ёки кассация тартибида шикоят бериш(прoтест билдириш) ҳуқуқига eга бўлган шахсларнинг хоҳишига кўра апелляция ёки кассация тартибида кўриши мумкин.\nАпелляция тартибида кўрилган иш кассация тартибида кўрилмаслиги керак.\n— Ўзбекистон Республикаси Олий суди Пленумининг тушунтиришларини судлар томонидан бажарилишини назорат қилади;\n— суд амалиётини умумлаштириш, суд статистикасини таҳлил қилиш бўйича ишни ташкил eтади;\n— судларнинг кадрлари малакаси оширилишини ташкил қилади.\nЎзбекистон Республикаси Олий суди раис, унинг биринчи ўринбосари ва ўринбосарлари, судлов ҳайъатлари раислари, Ўзбекистон Республикаси Олий суди судъяларидан иборат бўлиб, қуйидаги таркибда иш олиб боради:\nФуқаролик иши бўйича судлов ҳайъати;\nЖиноий ишлар бўйича судлов ҳайъати\nЎзбекистон Республикаси Олий суди Пленуми энг юқори судлов инстанцияси бўлиб, Ўзбекистон Республикаси Олий суди судъялари ва Қорақалпоғистон Республикаси олий судларининг раисларидан иборат таркибда иш олиб боради.\nЎзбекистон Республикаси Олий суди Пленуми тўрт ойда камида бир марта чақирилади.\n— Ўзбекистон Республикаси Олий суди фаолиятига ташкилий жиҳатдан раҳбарлик қилади;\n— судларнинг ҳал қилув қарорлари, ҳукмлари, ажримлари ва қарорлари устидан протест киритади;\n— суд ишларини назорат тартибида текшириш учун талаб қилиб олади;\n— судлар томонидан чиқарилган ҳал қилув қарорлари, ҳукмлар, ажримлар ва қарорлар ижросини қонунда назарда тутилган тартибда тўхтатиб туради;\n— Ўзбекистон Республикаси Олий суди Пленуми ва Раёсатини чақиради ҳамда уларнинг мажлисларида раислик қилади;\n— Ўзбекистон Республикаси Олий суди Пленуми ва Раёсатининг умумий масалалар бўйича қабул қилган қарорлари бажарилиши устидан назоратни амалга ошириш ишини ташкил eтади;\n— Ўзбекистон Республикаси Олий суди Пленумининг тушунтиришлари қонун ҳужжатларига мувофиқ эмаслиги ҳақида Ўзбекистон Республикаси Олий суди Пленумига тақдимномалар киритади;\n— қонунларни шарҳлаб беришни талаб eтувчи масалалар юзасидан ва норматив-ҳуқуқий ҳужжатларнинг Ўзбекистон Республикасининг Конституциясига мувофиқ эмаслиги ҳақида Ўзбекистон Республикаси Конституциявий судига тақдимномалар киритади;\n— Ўзбекистон Республикаси Олий суди Раёсати таркиби, судлов ҳайъатларининг ҳамда Умумий юрисдикция судлари судъяларининг олий малака ҳайъати таркиби ва раислари тўғрисида Ўзбекистон Республикаси Олий суди Пленумига тақдимномалар киритади.


14:56 / 05.09.2019 | Knowledge | 1900\n– Ва алайкум ассалом! Тасаввурот баҳси\n1. Мавзу: Илм ва унинг қисмлари\n“Илм” Бу бирор нарсанинг суратини зеҳн га келишидир. Масалан, кимдир Зайд деса, унинг сурати зеҳнга келади. Ушбу Зайднинг илми дейилади. “Мирқот”да илмнинг бир неча маънога ишлатилиши зикр қилинган. Улар:\n1. Нарсанинг суратини ақлда ҳосил бўлиши;\n2. Ақлда бир нарсанинг ҳосил бўлган сурати;\n3. Идрокда ҳозир бўлган нарса;\n4. Ўша суратни нафс қабул қилиши;\n5. Олим билан маълум орасида ҳосил бўлувчи изофа.\nИлм икки қисмга бўлинади:\n1. Тасдийқ – тасаввуротларга ёпишган ҳукмлардан иборат нарсага айтилади (Ҳакимлар таърифи). Бунга кўра тасдийқни мавжуд бўлиши учун учта тасаввурот топилиши шартдир. Шунинг учун Тасдийқ тасаввуротсиз топилмайди. Масалан, Фалон нарса фалон нарсадир ё фалон нарса эмасдир каби хабарни ва яқинни ифодаловчи жумлаларга “Тасдийқ” дейилади. Жумладан, Зайд қоимдир. Зайд қойим эмасдир каби. Зайднинг қойим эканлиги ё қойим эмаслигига ишониш билан учта нарсани илми ҳосил бўлади. Биринчиси, Зайднинг илми, иккинчиси, “қойим” сўзининг маъносини идрок этиш, учинчиси икки сўз ўртасидаги “дир” боғловчиси маъносининг илми;\n2. Тасаввур – ҳукмдан холий идрок бўлиб, Тасдийқ каби ҳукмга эга бўлмайди. Масалан, Зайд ё Зайднинг қули каби сўз ва иборалар .\nҚуйида келтирилган мисоллардан қайси бири Тасдийқга ва яна қайси бири тасаввурга киришини аниқлаб айтинг?\n1. Зайднинг оти. 2. Амрнинг қизи. 3. Зайднинг қули. 4. Дўппи. 5. Чиройли дўппи. 6. Бакр Холиднинг ўғли бўлса керак. 7. Совуқ сув. 8. Муҳаммад саллоллоҳу алайҳи васаллам Аллоҳ таолонинг ҳақ расулидир. 9. Жаннат. 10.Дўзах. 11. Жаннатнинг неъматлари. 12. Дўзахнинг азоби. 13. Жаннат ҳақдир. 14. Қабр азоби ҳақдир. 15. Деҳли. 16 Маккаи муъаззама.\nОйна олдига бирор нарса келса, унинг сурати ойнада тасвирлангани каби зеҳнда ҳам нарсаларнинг сурати, шакли чизилиб, битилиб қолади. Зеҳиндан фарқли ўлароқ ойнда фақат кўринадиган нарсаларнинг аксигина намоён бўлади. Зеҳнда эса, кўриладиган, ушлаб, татиб, эшитиб, ҳидлаб, англаб билинадиган нарсаларнинг барчасини сурати намоён бўлади. Зеҳнга келган суратлар ўша нарсаларнинг илми ҳисобланади. Қаранг, биз бир кишига қараб ва унинг овозини эшитиб: “Бу Зайд” эмас деймиз. Чунки, биз кўрган ва овозини эшитган Зайднинг сурати хотирада сақланиб қолган. Шу боис зеҳнда сақланиб қолган маълумот ёрдамида кўрган ва эшитган нарсамизни анализ қилиб ва бирини иккинчисидан ажратиб: “Бу Зайд эмас” деймиз. Шунингдек, нокни кўриб, еб, ҳидлаб: “Бу олма эмас” деймиз. Чунки, биз кўрган ва таъмини тотиган олманинг сурати ҳозиргина еб кўрган нокимиздан ўзга эди-да! Хулоса қилиб айтганда, кўриш ва ушлаб билиш ёрдамида зеҳнда бир нарсанинг сурати пайдо бўлгани каби бир гапни тушунишдан ҳам бир нарсанинг сурати зеҳнда пайдо бўлади. Ушбу нарсаларнинг барчасига илм дейилади.\nИмом Розий: “Тасдиқ – бу тасаввуротнинг тарафлари ва ҳукмнинг мажмуасидан иборат нарсага айтилади” деган\nДарак гап хоҳ мусбат бўлсин, хоҳ манфий бўлсин “тасдиқ” бўлиши учун яқинни ифодалаши талаб этилади. Валлоҳу аълам!\nХорун Яҳё (Аднан Октар) асарлари


- Май 15, 2020\nБандаларига рўза тутишни фарз қилган Аллоҳ таолога ҳамду санолар, Рўза амалларини гўзал тарзда адо қилишда йўлбошчи бўлган Саййидимиз Муҳаммад соллаллоҳу алайҳи васалламга саловот ва саломлар бўлсин.\nАлбатта, Рамазон исломий ойлар ичида фазилатларга бой ва баракали ойлардан ҳисобланади. Бу ойда ҳидоят қўлланмаси бўлган Қуръони Каримнинг нозил бўлиши ҳам, бу ойнинг энг афзал ой эканига далолат қилади. Шунингдек, бу ойнинг фазилати ва баркаси борасида Расулуллоҳ соллаллоҳу алайҳи васалламдан жуда кўплаб ҳадиси-шарифлар ривоят қилинган.\nقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: إِذَا دَخَلَ رَمَضَانُ فُتِّحَتْ أَبْوَابُ الجَنَّةِ ، وَغُلِّقَتْ أَبْوَابُ جَهَنَّمَ ، وَسُلْسِلَتِ الشَّيَاطِينُ رواه البخاري (3277) ، ومسلم (1079).\nРосулуллоҳ соллаллоҳу алайҳи васаллам: «Рамазон ойи келиши билан жаннат эшиклари очилиб, дўзах эшиклари ёпилади ва шайтонлар кишанланади» - дедилар. Муттафақун аълайҳ.\nҲақиқатда, Рамазон ойининг фазилатлари ва баракотлари жуда ҳам кўп. Бу борада жуда кўп мавиъзаларда эшитиб, кўплаб мақолалар орқали хабардор бўлганмиз. Лекин, бугун эътиборимизни бошқа томонга қаратамиз. Яъни, бу ойнинг фазилатлари кўп бўлиш билан бирга, тарихда бу улуғ кунда жуда кўплаб муҳим тарихий воқеалар бўлиб ўтган. Қуйида уларни бирма- бир санаб ўтамиз.\nРамазоннинг биринчи куни:\n1) 2-ҳижрий йил Душанба. Мусулмонлар биринчи марта рамазон рўзасини тутдилар.\n2) Иброҳим алайҳиссаломга илоҳий саҳифалар туша бошлаган.\n3) Ҳижрий 73-йил. Абдуллоҳ ибн Умар розияллоҳу анҳу вафот этдилар.\n4) Ҳижрий 91- йил. Андалусни фатҳ қилиш бошланган.\n5) Ҳижрий 472- йил. Абу Али ибн Сино вафот этди.\nРамазоннинг иккинчи куни:\n1) Ҳижрий 65-йил. Абдумалик ибн Марвон Умавий халифа этиб тайинланди.\nРамазоннинг учинчи куни:\n1) Ҳижрий 11- йил. Фотимаи Заҳро розияллоҳу анҳо вафот этдилар.\n2) Ҳижрий 37- йил. Таҳким воқеаси бўлиб ўтди.\nРамазоннинг тўртинчи куни:\n1) Ҳижрий 1- йил. Ҳамза розияллоҳу анҳу биринчи сарияга чиқдилар.\n2) Ҳижрий 666 - йил. Антокия Славянлардан қайтариб олинди.\nРамазоннинг олтинчи куни:\n1) Мусо алайҳиссаломга Таврот саҳифалари туша бошлади.\n2) Ҳижрий 63- йил. Мусулмонлар Синд шаҳрини фатҳ қилдилар.\nРамазоннинг еттинчи куни:\n1) Ҳижрий 361- йил. Ал-Азҳар университети очилди.\nРамазоннинг саккизинчи куни:\n1) Ҳижрий 273- йил. Ибн Можа роҳимаҳуллоҳ вафот этдилар.\n2) Ҳижрий 455- йил. Алп Арслон Салжуқийлар волийси этиб тайинланди.\nРамазоннинг ўнинчи куни:\n1) Пайғамбарликнинг 10-йили, ҳижратдан 3 йил аввал. Хадийжа розияллоҳу анҳу вафот этдилар.\n2) Ҳижрий 485-йил. Низомул мулк Абул Ҳасан Алий ибн Ишоқ ўлдирилди.\nРамазоннинг ўн биринчи куни:\n1) Ҳижрий 3-йил. Росулуллоҳ соллаллоҳу алайҳи васаллам Зайнаб бинти Хузайма розияллоҳу анҳога уйландилар.\n2) Ҳижрий 9-йил. Сақиф қабиласи элчилари Росулуллоҳ соллаллоҳу алайҳи васаллам ҳузурларида бўлди.\n3) Ҳижрий 95- йил. Саиъд ибн Жубайр вафот этдилар.\n4) Ҳижрий 624- йил. Чингизхон вафот этган.\n5) Ҳижрий 922- йил. Султон Салим Дамашқни фатҳ қилди.\nРамазоннинг ўн иккинчи куни:\n1) Ҳижрий 597- йил. Ибн Жавзий роҳимаҳуллоҳ вафот этдилар.\nРамазоннинг ўн учинчи куни:\n1) Ҳижрий 15-йил. Умар розияллоҳу анҳу Шомни эгалладилар\n2) Ҳижрий 40- йил. Абу Лубоба розияллоҳу анҳу вафот этдилар.\nРамазоннинг ўн тўртинчи куни:\n1) Ҳижрий 132-йил. Аббосийлар Умавийлар пойтахти Дамашққа ҳужум қилишди.\n2) Ҳижрий 612- йил. Ибн Атоуллоҳ Сакандарий таваллуд топдилар.\nРамазоннинг ўн бешинчи куни:\n1) Ҳижрий 3-йил. Ҳасан ибн Алий розияллоҳу анҳу дунёга келдилар.\n2) Ҳижрий 37-йил. Муҳаммад ибн Абу Бакр розияллоҳу анҳу Мисрга волий этиб тайинландилар.\n3) Ҳижрий 383- йил. Абу Бакр Хоразмий вафот этдилар.\n4) Ҳижрий 543- йил. Фаҳриддин ар-Розий дунёга келдилар.\nРамазоннинг ўн еттинчи куни:\n1) Ҳижрий 2-йил. Катта Бадр ғазоти бўлиб ўтди.\n2) Ҳижрий 2-йил. Руқайя (розияллоҳу анҳо) бинти Росулуллоҳ соллаллоҳу алайҳи васаллам вафот этдилар.\n3) Ҳижрий 85-йил. Мўминлар онаси Ойиша розияллоҳу анҳо вафот этдилар.\n4) Ҳижрий 124- йил. Муҳаммад ибн Муслим аз-Зуҳрий вафот этдилар.\nРамазоннинг ўн саккизинчи куни:\n1) Ҳижрий 21- йил. Холид ибн Валид вафот этдилар.\n2) Ҳижрий 560- йил. Муҳйиддин ибн Арабий дунёга келди.\nРамазоннинг йигирманчи куни:\n1) Ҳижрий 8-йил Макка фатҳ қилинди.\n2) Ҳижрий 652- йил. Сайфуддин Қутуз дунёга келдилар.\nРамазоннинг йигирма биринчи куни:\n1) Ҳижрий 40- йил. Алий ибн Абу Толиб розияллоҳу анҳу вафот этдилар.\n2) Ҳижрий 95- йил. Ҳажжож ибн Юсуф ас-Сақофий дунёга келди.\n3) Ҳижрий 1353- йил. Форс юрти Эрон давлати деб ўзгартирилди.\nРамазоннинг йигирма учинчи куни:\n1) Ҳижрий 9-йил Мусулмонлар «Лот» номли бутни бузиб ташлашди.\n2) Ҳижрий 26- йил. Язид ибн Муовия туғилди.\nРамазоннинг йигирма тўртинчи куни:\n1) Ҳижрий 20- йил. Амр ибн Ос масжидини қуриш бошланди.\nРамазоннинг йигирма бешинчи куни:\n1) Ҳижрий 8-йил. Холид ибн Валид розияллоҳу анҳу «Уззо» номли ибодатхонани бузиб ташладилар.\n2) Ҳижрий 129-йил. Абу Муслим Хуросоний Умавийларга қарши қўзғолон бошлади.\n3) Ҳижрий 544- йил. Фахруддин ар-Розий таваллуд топдилар.\n4) Ҳижрий 658- йил. «Айни жолут» жанги бўлиб ўтди.\nРамазоннинг йигирма олтинчи куни:\n1) Ҳижрий 762- йил. Бадруддин Айний роҳимаҳуллоҳ дунёга келдилар.\nРамазоннинг йигирма еттинчи куни:\n1) Ҳижрий 927- йил. Белград фатҳ этилди.\nРамазоннинг йигирма саккизинчи куни:\n1) Ҳижрий 2-йил. Закот фарз бўлди.\nРамазоннинг йигирма тўққизинчи куни:\n1) Ҳижрий 1425- йил. Ёсир Арафот вафот этди.\nРамазоннинг ўттизинчи куни:\n1) Ҳижрий 256- йил. Имом Бухорий вафот этдилар.\n2) Ҳижрий 384- йил. Имом ибн Ҳазм дунёга келдилар.\nДругие материалы в этой категории: « Надомат\t“Рамазонни қандай ўтказяпсиз? Онлайн дарс беряпман” »


Аҳолини камбағаллик тоифасидан чиқариш энг муҳим вазифалардан бири\n12 Èþíü 2020 16:17 883\nНаманган вилояти ҳокими Хайрулло Бозоров Янгиқўрғон туманидаги “Олмазор” маҳалласида бўлиб, кам таъминланган оилалар холидан хабар олди. Маҳаллада жами 586 та оила бўлиб, улардан 20 таси эҳтиёжманд хонадонлар қаторига киритилган.\nЖумладан, ушбу маҳаллада яшовчи Ойгул Маҳмудова 4 нафар фарзандни ёлғиз ўзи тарбияламоқда. Турмуш ўртоғининг вафотидан сўнг оила вакиллари анчайин қийинчиликни бошдан кечирган. 25 сотих ҳовлида экин-тикин қилинмаганлигини уй бекаси қўли калталик қилаётгани билан изоҳлади. Ҳолат билан танишган вилоят раҳбари ушбу оилага томорқада деҳқончилик қилишлари учун ерни трактор ёрдамида тайёрлаб, картошка экишда кўмаклашиш бўйича топшириқ берди.\nШоира Отахонованинг ҳовлиси 10 сотихдан иборат. Турмуш ўртоғи мавсумий ишлар билан банд, икки нафар фарзандлари бор. Гарчи хонадонда паррандачилик, чорва билан шуғулланишга имкон бўлса ҳам, бунга ҳатто уриниб ҳам кўрилмаган. Вилоят ҳокими ушбу оилада боқилаётган товуқлар сонини кўпайтириш, мол учун кредит олинишида кўмаклашишни тавсия қилди.\n—Сигири бор одам камбағал бўлмайди. 5-10 литр сут берса, уйда болалар истеъмол қилади, ортганини қатиқ-қаймоқ қилиб сотиш мумкин. Паррандачилик ҳам кони фойда, ҳеч йўқ уйдан тухум аримайди. “Қимирлаган қир ошар” деб бекорга айтилмаган, ҳаракатдан тўхтаб қолмаслик керак, — деди Хайрулло Бозоров.\nВилоят ҳокими туман мутасаддиларига жойларда камбағаллар тоифасига кирган оилалар сонини камайтириш, бунинг учун уйма-уй юриб, мавжуд муаммоларни ўрганиш ва уларни бартараф этиш йўлларини топиш энг муҳим вазифалардан бири эканлигини эслатди.


Диққат “Ёшлар парламенти” ташкил этилмоқда! | "Адолат" СДП\nОлий Мажлис Қонунчилик палатаси ҳузуридаги “Ёшлар парламенти”га аъзо бўлмоқчимисиз? Унда ўз имкониятингизни намоён этинг.\n“Ёшлар парламенти”га сайлов учун хужжатлар қабул қилиш бошланди. “Ёшлар парламенти”га сайлов куни ўн саккиз ёшга тўлган, лекин ўттиз ёшдан катта бўлмаган Ўзбекистон Республикаси фуқароси аъзо бўлиши мумкин.\nБунинг учун сизда 2 та йўл мавжуд:\n“Адолат” СДПнинг туман (шаҳар) партия Кенгашига (паспорт нусхаси, обективка ва саволнома) ташриф буюриб ёзма шаклда мурожаат қилиш;\nУшбу ҳужжатлар электрон вариантини yosh_adolatchilar@mail.ru почтасига ёки 91-162-77-17 телеграм рақамига юбориш.\nНизом талабларига мос келадиган анкета эгалари икки босқичда сайланади. Ҳужжатлар жорий йилнинг 20 июлига қадар қабул қилинади. 20 июлдан 1 августга қадар 1-босқич саралаш жараёни бўлиб ўтади.\nСодир этган оғир ёки ўта оғир жинояти учун судланганлик ҳолати тугалланмаган ёхуд судланганлиги олиб ташланмаган фуқаролар номзод этиб рўйхатга олинмайдилар. “Ёшлар парламенти” аъзоси амалдаги депутат ёки сенатор бўлиши мумкин эмас.\nСайловда иштирок этиш истагидаги ёшларни “Адолат” социал-демократик партиясидан ўз номзодини тақдим этишга чорлаб қоламиз.\nСиз билан адолатли келажакни бирга қурамиз!\nМурожаат учун телефон: 71-288-42-06 (137); 91-162-77-17\nБатафсил маълумотни ёшлар парламенти низомидан ҳам олишингиз мумкин.


Тошкентга кириш бўйича чекловлар кимга татбиқ қилинмайди? – Газета.uz\n28 июндан 12 июлга қадар Тошкентга қўшни вилоятлардан автотрнаспортда кириш бўйчиа чекловлар ўрнатилди. Соғлинқ сақлаш вазирлиги ушбу чекловлар қайси ҳолатда татбиқ этилмаслиги ҳақида маълумот берди.\nLotinchada 25 июн 2021, 16:16 Коронавирус Жамият\n28 июндан 12 июлга қадар Тошкент шаҳрига қўшни вилоятлардан автобус ва автомобиль орқали ўта зарурат бўлмаган ҳолларда кириш бўйича чекловлар ўрнатилди.\nССВ ушбу чеклов қуйидаги ҳолатларга татбиқ этилмаслигини маълум қилди:\nТошкент шаҳрида доимий яшовчи (рўйхатдан ўтган) шахсларга;\nТошкент шаҳрида доимий яшовчи (рўйхатдан ўтган) чет эл фуқароларига;\nдаволаниш учун ташриф буюраётган шахсларга;\nТошкент шаҳрида доимий фаолият кўрсатувчи ҳудудлардан келувчи шахсларга (иш жойи тўғрисида тасдиқловчи ҳужжат бўлган тақдирда);\nТошкент халқаро аэропорти орқали хорижий мамлакатга учиб кетувчи шахсларга (авиачипта бўлган тақдирда);\nЎзбекистон Республикасига турист бўлиб келган чет эл фуқароларига ва уларни олиб келаётган автотранспорт воситасининг ҳайдовчиси ҳамда агар гуруҳли жамоа бўлса, таржимон ёки туристик фирма вакилига;\nбарча турдаги юк ташиш, шунингдек, қурилиш материаллари (қум, шағал ва бошқалар) билан боғлиқ ҳолларга, етиштирилган қишлоқ хўжалиги маҳсулотларини ҳар қандай автотранспорт воситаларида ҳамда «Ўзбекистон почтаси» АЖнинг почта жўнатмаларини ташиш билан боғлиқ ҳолларга;\nсоғлиқни сақлаш тизими ва санитария-эпидемиология хизмати ходимларига.\nСоғлиқни сақлаш вазирлиги мамлакатда коронавирус пандемиясининг кейинги тўлқини юзага келишини олдини олиш мақсадида аҳолидан белгиланган санитария-эпидемиологик талабларга риоя этишлари ва вакцинация тадбирларида фаол қатнашишларини сўради.\nОлдинроқ 28 июндан бошлаб карантин чоралари кучайтирилиши, умумий овқатланиш объектлари ва кўнгилочар объектлар 20:00гача ишлаши, Тошкентда 18 ёшдан катта аҳолини ҳам коронавирусга қарши эмлаш тадбирлари бошланиши ҳақида маълумот берилган эди.\n238 855 237 086 1 637 523 453 971 130 899 063 6 271 641\nЎзбекистонда 28 июндан карантин чоралари кучайтирилмоқда 25 июн 2021, 15:58\nТошкентда 18 ёшдан катта бўлганлар коронавирусга қарши эмланади 25 июн 2021, 15:26\n19.05 Ҳуқуқ ҳимоячилари «Аҳмадбой», Отабек Сатторий ва Фозилходжа Арифходжаев сақланаётган колонияга борди\n19.05 «Логистика биз учун заиф нуқта». Азиз Абдуҳакимов туризмни ривожлантириш ҳақида\nTashkent Opera Fest 2022 тадбири 29 майгача узайтирилади\n700 дан ортиқ Nest One қурувчисига маош вақтида тўланмаган — Меҳнат инспекцияси


Сардор Мирзаев Ўзбекистонга қайтганида футбол ўйнамоқчи эмас, чунки...\n1 июля, 2021, 22:22\nТеги:Сардор Мирзаев | Таиланд\nТаиландда тўп сураётган легионеримиз режалари билан ўртоқлашди.\nЎзбекистонлик футболчи Сардор Мирзаев ўтган йилдан бери Таиланднинг “Муангтонг Юнайтед” клубида тўп суриб келяпти. Ортган қолган мавсум легионеримиз учун яхши ўтди, десак бўлади.\nМирзаев ярим ҳимоячи бўлса-да, клубида энг яхши тўпурарлардан бири бўлди ва ўзига билдирилган ишончни оқлади. У sports.uz мухбирига клубидаги ва кейинги фаолиятидаги режалар ҳақида гапирди.\nТаиланддаги фаолияти ҳақида\n- Таиландга келганимга бир ой бўлди. Аввалига икки ҳафта карантинда бўлдим. Энди жамоам билан кунига икки маҳалдан машғулотларда қатнашяпман. Шу ойнинг 31-санасидан чемпионатга старт берилади. Клуб билан шартномам шу йилнинг 31 декабргача. Жамоа мутасаддилари менга янги шартнома таклиф қиламиз ва шунинг устида иш олиб боряпмиз, дейишяпти. Агар янги шартнома менга маъқул келса, узайтирамиз.\n“МЮ”даги дебют мавсуми\n- “Муангтонг Юнайтед”даги дебют мавсумим яхши ўтди. Ҳа, бошида 3-4 ой қийинроқ ўтди. Чунки Таиландда ҳарорат бизга қараганда иссиқроқ. Бу ерга келишим биланоқ тўрт кундан кейин чемпионат бошланганди ва ўйинларда тўп суришга киришиб кетгандим. Учта турдан сўнг, карантин туфайли чемпионат тўрт ойга қолдирилди. Бу пайт давомида жамоага янада мослашиб олдим. Чемпионат яна давом эттирилганида барча учрашувларда ўйнадим. Жамоамда энг кўп гол урган ўйинчи бўлдим, 13 та гол урдим. Клубдагиларни ҳам менинг фаолиятимдан кўнгли тўқ. Шу боис менга янги шартнома беришмоқчи.\nЯнги таклифлар хусусида\n- Таиланднинг иккита клубидан аниқ таклиф бўлди. Аниқроғи Тай лигасига илк бор чиққан жамоаси мени ўз сафида кўришни хоҳлади. Аммо менинг “Муангтонг Юнайтед” билан шартномам борлиги учун ҳеч нимани ҳал қила олмайман. Тўғриси, бошқа ҳеч қаердан жиддий таклиф бўлгани йўқ. Таиландда мухлислар, маҳаллий аҳоли яхши муомала қилишади, худди меҳрибондек. Мана шу томонлари менга ёқади.\nНега Ўзбекистон чемпионатига қайтмоқчи эмас?!\n- Ростини айтаман, Ўзбекистон чемпионатига қайтиш ниятим йўқ. Таиланд чемпионатида ўзимни кўрсатиб, бундан ҳам яхшироқ чемпионатга кетишга ҳаракат қиламан. Боз устига Суперлигамизнинг ҳозирги даражасини яхши билмайман, балки бизда савия бироз пастлагандир. Ниятим шундайки, 3-4 йил хорижда тўп сурмоқчиман. Ўзбекистонга қайтганимда эса футбол ўйнамоқчи эмасман. Чунки ота-онам, оиламни ёнида кўпроқ бўлишни хоҳлайман. Ўйлайманки, легионер сифатидаги фаолиятим чакки эмас. 17-18 ёшимда олий лигада профессионал футбол ўйнашни бошлагандим. Шу пайтгача уйда узоғи билан бир ойдан кўп вақт давомида турмаганман. Легионер сифатида ўйнаб қайтганимдан кейин асосан ота-онам ёнида бўлмоқчиман. Футбол ўзини йўлига.\nТаиланд ва Ўзбекистонда тўланаётган маошлар тўғрисида\n- Ўзбекистон клубларининг бюджетларини яхши билмайман ва кимга қанча тўлаётганидан бехабарман. Таиландда тўланаётган маош билан солиштирганда, менимча, бизда фақат легионерларга каттароқ маош тўлаши мумкин. Таиландда ҳам пандемиядан кейин кўплаб клубларнинг ҳомийлари камайган.\nТерма жамоада тўп суриш орзуси\n- Ҳеч қайси футболчи терма жамоада тўп суриш умидини узмаса керак. Менда ҳам шунақа. Аммо ҳозирги шароитда бу қийин деб ўйлайман. Яъни, пандемияни назарда тутяпман. Масалан, терма жамоамиз саралаш баҳсларига кетган пайтда мен уйда эдим. Икки-уч ҳафта давомида ўйин амалиётисиз эдим. Лекин кимни терма жамоада ўйнагиси келмайди, дейсиз?! Кейин Таиланд чемпионатини савияси паст, у ерда ўйнаган легионер термага тортмайди, деган тушунчага берилишади. Менимча, футбол мутахассислари бундай ўйлашмаса керак.\nKurdik tortadigan uyinchilarizdi ham tashakkkur\nMen aynan shunday o‘ylaynan sen tortmaysan sendan kuchliroqlari bor


PayPal тўлов тизими eBay дан ажралишидан олдин 44 млрд долларга баҳоланди\n04:02 / 08.07.2015\nPayPal тўлов тизими eBay онлайн-аукционидан ажралишидан олдин 44 млрд долларга баҳоланди, деб ёзмоқда Financial Times нашри. 6 июлда тўлов тизимининг акциялари Nasdaq биржасида “эмиссияни кутиш” ҳолатида пайдо бўлди, нарх ўйнашидан кейин акцияларнинг бир донаси нархи 36,40 доллар кўрсаткични қайд этди.\nБундай нархда PayPal тизими eBay нинг бозордаги капиталлашувининг (75 млрд доллар) 60 фоизини ташкил қилади. Компаниялар расман ажратилгандан кейин ҳар бир акционер eBay нинг битта акциясига PayPal нинг битта акциясини олади.\nКомпаниялар ажралгунга қадар eBay акциялари икки вариантда – компаниялар қайта ташкил этилгандан кейин PayPal га акциясига эгалик қилиш ва эгалик қилмаслик ҳуқуқи билан сотилади.\neBay раҳбарияти PayPal ни алоҳида компанияга ажратиш ҳақидаги қарорни 2014 йилнинг ўрталарида қабул қилган эди. eBay да ажралиш иккила компаниянинг ҳам даромадини кўпайтиришга ёрдам бериши тахмин қилинмоқда.


АҚШ “Толибон” билан музокаралар ўтказишдан воз кечди (Видео) - Darakchi\nАҚШ “Толибон” билан музокаралар ўтказишдан воз кечди (Видео)\nДУНЁ 10.09.2019, 10:23\nБу ҳақда АҚШ давлат котиби Майкл Помпео маълум қилди. У шунингдек расмий Вашингтон музокараларнинг қайта тикланишига умид қилишини таъкидлаб ўтди. Бу ҳақда Еuronews.com нашри хабар берди.\nБунинг учун эса “Толибон” ҳаракати ўз зиммасига жиддий мажбуриятларни олиши ва аввал эришилган келишувларни бажариши лозим. Бундан аввал америкалик ҳарбийларни Афғонистондан олиб чиқиб кетиш муддатлари бўйича томонлар ўртасида келишувга эришилган эди. Келишув имзолангандан кейин АҚШ қўшинларининг Афғонистондаги 5 та базани 135 кун ичида тарк этишига келишиб олинган эди.\nБунинг эвазига “Толибон” мамлакат ҳудудидан АҚШга ёки бошқа давлатларга ҳужум қилиш мақсадида фойдаланмаслиги бўйича мажбуриятни ўз зиммасига олган эди. Бироқ 5 сентябрь куни Қобулда рўй берган террорчилик ҳаракати ортидан АҚШ музокаралар ўтказишни тўхтатишини маълум қилди.\nКоронавирус: Япониядаги Diamond Princess кемасини 274 киши тарк этди


Дуа Липадан карантинда амал қилиш учун 6 тавсия\nХонанда Дуа Липа Gurls Talk онлайн подкастидаги иштирокида карантин вақтида психологик саломатликка эътибор қаратиш кераклигини таъкидлаб, тавсиялар билан бўлишди, деб ёзади Vogue нашри.\nҲаммасини борича қабул қилинг\nАниқ режалар тўсатдан бекор бўлиши жуда ғалати туюлиши мумкин. Аммо бироз вақт ўтганидан кейин ҳаммаси унчалик ёмон эмаслиги, шунчаки, вазият бироз секинлашишни тақозо қилаётгани, кутиш ва сабрли бўлиш кераклигини тушунасиз.\nТўғри хулоса чиқаринг\n«Бундай вазиятда биз атрофдагиларга аввалгидан ҳам меҳрибонроқ бўлдик ва бу яққол сезилмоқда. Содир бўлаётган ҳодисаларнинг яхши томонини кўра билиш ва тўғри хулоса чиқаришга умид қиламан. Айнан мавжуд вазият сабаб одамлар ўртасидаги меҳр кучайгандек. Буни ижтимоий тармоқ фойдаланувчилари ҳатто танимаган одамларга ҳам ижобий, илиқ муносабатда бўлаётганларидан билиш мумкин».\nЖадвал тузинг ва унга риоя қилинг\nХонанда ўзи амал қилаётган кун тартибидан келиб чиқиб, бошқаларни ҳам шунга чорлаган. «Мен ва дўстларим эрталаб уйғонишимиз билан FaceTime орқали тонгги жисмоний тарбия машқларини биргаликда бажарамиз. Жараёнда ўзимизни бир жойдадек ҳис қиламиз ва бу қайсидир маънода ҳаётимизни енгиллаштиради», — дейди Липа.\nИжтимоий тармоқлардан дам олинг\nДуанинг айтишича, агар ушбу маслаҳатга ўзи амал қилмаганида иккинчи альбомни ёза олмаган бўларди. Шундан келиб чиққан ҳолда у ижтимоий тармоқлардан фойдаланишни камайтиришни маслаҳат беради.\nУнинг маслаҳатига биноан дафтар ёки қоғоз олиб хаёлингизга нима келса, барини туширинг. Ўйларингизда қандайдир чуқур маъно бўлиши шарт эмас.


Asosiy > Yangiliklar > МАСЪУЛИЯТ БЎЛГАН ЖОЙДА ИШДА…\nВилоят ички ишлар бошқармаси ҳуқуқбузарликларнинг олдини олиш бўлими томонидан берилган маълумотга кўра, Гулистон шаҳридаги «Сайқал» маҳалласида жорий йил бирорта жиноят содир этилмаган. Бунииг сабаби ҳудуд осойишталигини таъминлашга барча бирдек масъулият билан ёндашаётганидан, албатта.\n– Махалламиз шаҳар марказида бўлгани учун вилоят ҳокимлиги, прокуратура, ички ишлар бошқармаси, вилоят иқтисодий суди ва бошқа муассаса, ташкилотларнинг асосий биноси шу ерда жойлашган, – дейди «Маҳалла посбони» жамоатчилик тузилмаси раҳбари Амир Элназаров. — Шу боис ҳам йиғинимиз ҳамиша гавжум, автотранспортлар қатнови кўп. Бундай жараёнда осойишталикни таъминлаш учун икки баробар куч ва эътибор талаб этилади. Иш фаолиятимизни ташкил этишда айни шу жиҳатларга алоҳида эътибор қаратяпмиз. Боиси, биргина кўнгилсиз ҳодиса ҳам аҳоли тинчлигига дахл қилади.\nМасъулият бўлган жойда ишда ҳам унум бўлади, деган иборага амал қилувчи посбон фаолияти билан яқиндан танишганимизда ҳужжатлар тикилган йиғма жилддаги баъзи фактлар эътиборимизни тортди. Қарангки, ўтган йили маҳаллада 13 нафар вояга етмаганлар ўртасидаги ҳуқуқбузарлик ҳолати, 15 та нотинч ва 8 та нобоп оила, 20 нафар муқаддам судланган рўйхатга олинган.\nПосбон ва фаолларнинг ҳамкорликда ўтказган профилактик чора- тадбирлари натижасида бу рўйхат кескин қисқариб, айрим ҳолатлар бутунлай барҳам топган. Бу сардорнинг йўл қўйилган камчиликлардан тегишли хулоса чиқариб, самаралироқ тажрибалардан унумли фойдаланаётганидан далолат беради.\nА.Элназаровнинг саъй-ҳаракатлари фуқароларнинг ўзини ўзи бошқариш органлари фаолиятини мувофиқлаштириш бўйича Гулистон шаҳар кенгаши ҳамда ички ишлар бўлими томонидан эътироф этилгани уни ўз вазифасига янада масъулият билан ёндашишга ундади.\n– Кечки навбатчиликлардан бирида кўча бошида турган юк машинаси эътиборимни тортди, – дея сўз бошлади посбон. – Аввалига синчиклаб кузатдим, ҳайдовчи машина эшигини очиб қоронғи томонга қараб алланималар дея овозини баландлатганда бу ерда бир гап борлигига ишонч ҳосил қилдим. Вазиятдан профилактика инспекторини огоҳ этиб, уларга яқинлашдим. Шунда «Юкларни ортиб бўлдим, энди тезроқ жуфтакни ростлаш керак», деган овоз келди қороғи томондан. Бу орада маҳалламиз профилактика инспектори воқеа жойига етиб келди. Шу билан содир этилиши мумкин бўлган жиноятнинг олди олиниб, ҳуқуқбузарлар қонун олдида жавоб беришди.\nОсойишталикнинг барқарор бўлиши кўп жиҳатдан ижтимоий- маънавий муҳитга ҳам боғлиқ. Буни тушуниб етган маҳалла посбони таълим муассасаси ва фаоллар билан ҳамкорликда маданий тадбирларни мунтазам ўтказиб келаётир.\nХудуд ободлигию маҳалла қиёфасида файзиёбликни таъминлашда ҳам А.Элназаров ташаббускор. Маҳалланинг икки қаватли биноси кўркам, хонадонлар ораста, кўргазмали воситалар тартиб билан илиб қўйилган.\nЙиғиннинг 2016 йилда «Энг обод маҳалла» кўрик-танловида ғолиб чиқиб, мебель жамланмаси билан тақдирлангани бу йўналишда ҳам талай ишлар қилинаётганидан далолат беради. Посбоннинг нафақат осойишталикка, балки тозалик ҳамда озодаликни сақашга ҳам бош қўшаётгани эса эътирофга лойиқ.


Тошкент шаҳар ИИББ Ҳуқуқбузарликлар профилактика бошқармаси бошлиғи ўринбосари -Хотин қизлар масалалари бўйича бўлим бошлиғи майор Мақсуда Хўжаназарованинг таъкидлашича, гарчи ҳимоя ордери биринчи навбатда аёлларни зўравонлик ва тазйиқлардан чеклашга қаратилган бўлса-да, амалиётда аёллар кўпдан-кўп ҳолатларда ўзларининг бетизгин тили сабаб жабрланиб қолаётган ҳолатлар ҳам учраб турибди.\n— Мақсуда Муҳаммадиевна, ҳимоя ордери нима ва у қандай ҳолатларда кимларга берилиши ҳақида аниқлик киритиб ўтсангиз?\n— Ҳимоя ордери – тазйиқ ва зўравонликдан жабрланувчига давлат ҳимоясини тақдим этувчи, хотин-қизларга тазйиқ ўтказаётган ёки уларга нисбатан зўравонлик содир этган шахсга ёхуд бир гуруҳ шахсларга нисбатан ушбу Қонунда белгиланган таъсир кўрсатиш чоралари қўлланилишига сабаб бўладиган ҳужжат ҳисобланади. Ушбу ҳужжат тазйиқ ва зўравонлик қурбони бўлган жабрдийда хотин-қизларга ҳуқуқни муҳофаза қилувчи органлар томонидан берилади. Турмуш ўртоғи, севган йигити, қайнота-қайнонаси, қайнсингиллари, қўни-қўшни, иш жойида бўлса, раҳбари ва бошқалар томонидан жисмоний ёки руҳий зўравонлик қурбонига айланган аёллар мазкур ордер асосида қонуний тарзда муҳофаза қилинади. Зўравонлик ёки руҳий тазйиқ ўтказилганда жабранувчи ҳимоя марказимизнинг ишонч телефонларига қўнғироқ қилишади. Сўнг биз ўша ҳолат содир бўлган ҳудуддаги профилактика инспекторини воқеа жойига юборамиз. Имкони бўлса кўп ҳолатларда воқеа жойига ўзим шахсан бориб, ҳолатни ўрганишга, муаммони ижобий ҳал этишга ҳаракат қиламан.\n— Ҳимоя ордерини олгач, бу ҳужжат эгасининг оиласини сақлаб қолишига қай даражада ёрдам бера олади? Дейлик, турмуш ўртоғидан ҳимояланиб ўша ҳужжатни олган аёл қайта тазйиққа учрамайди деб айта оласизми?\n— Айтиш мумкинки, бу қонун ўз-ўзидан чиқарилмади, тазйиққа учраган аёлларимиз дардини кимга айтишни, нима қилиш кераклигини билмади. Ҳуқуқни муҳофаза қилувчи органларга мурожаат қилса, ўша тазйиқ ва зўравонлик даражаси экспертизада тасдиғини топмаса, тан жароҳати ёки бошқа ҳолатлар аниқланмаса, кўп ҳолларда аризаси кўрилмасдан рад этилди. Сиз айтгандек, жабрдийдалар бошқа юқори мутасаддиларга мурожаат қилганда бу эркакларнинг агрессиясини янада қўзғатишига ҳам сабаб бўлиб қоляпти. Чунки ҳали ҳимоя ордери қандай ҳолларда аёлларга берилиши мумкинлигини эркаклар яхши тушуниб етганича йўқ. Аммо ҳимоя ордерининг берилиши бу қатъий огоҳлантириш бўлиб, агар зўравон томонидан ушбу ҳолат такрор содир этилса, қаттиқроқ жавобгарлик чораси қўлланилади. Шундан хулоса чиқармай яна содир этилганда жиноий жавобгарлик масаласи кўрилади. Шунинг учун ҳимоя ордери қачонки одамларда ҳуқуқий онги ривожлантирилса, янада самаралиқроқ натижа кўрсатади, деб ўйлайман. Яқинда хотин қизларни зўравонлик ва тазйиқдан ҳимоя қилиш тўғрисидаги қонун 2019 йил 2 сентябрда қабул қилиниб, унга асосан ҳимоя ордери ишлаб чиқилди. Сўнг 2020 йил 3 февралда Ички ишларининг вазирининг 51 сонли буйруғига асосан ҳимоя ордерининг шакли, асосий тамойиллари, қанақа тартибда берилиши тартиблари ишлаб чиқилди.\nЖиззахда рашкчи эр ҳомиладор хотинини шафқатсизларча ёқиб юборди\nҲимоя ордерининг тақиқлари бузилганда биринчи ўринда жабрдийданинг мурожаати ёки жисмоний ва юридик шахсларнинг ҳолат юзасидан берган хабарлари, шу жумладан, ОАВ ва ижтимоий тармоқлар орқали берилган хабарлар кўриб чиқилади. Тазйиқ ёки зўравонлик содир этилганда ёхуд уларни содир этишга уриниш ҳолатлари ваколатли органлар, ташкилотлар ходимлари томонидан бевосита аниқланади. Масалан, жиноят иши содир этилган бўлса, ҳолат бўйича маълумотнинг бир қисми ҳимоя ордери берилиши учун тақдим қилинади ва ҳимоя ордери берилади.\n— Ҳимоя ордери эркакларга ҳам бериладими?\n- Гендер тенглик бўйича қонун 2019 йил 2 сентябрда, аёлларни тазйиқ ва зўравонликдан ҳимоя қилиш бўйича қонун эса 2019 йил сентябрда қабул қилинди. Лекин баъзида "нима учун аёллар билан эркакларни тенг қиляпсизлар-у, ҳимоя ордери фақат аёлларга бериляпти" дея савол беришади. Сабаби аёллар орасида эркакка жабр қилаётганлар, руҳий тазйиқ ўтказадиганлар ҳам йўқ эмас. Руҳий тазйиқ ўтказиш ҳам зўравонликнинг бир турига киради.\nМасалан, шунақа ҳолат кузатилдики, аёл эри билан қонуний ажрашиб, сўнг эркак бошқа аёлга уйланганида бунга чидолмай, собиқ рафиқа эрига руҳий тазйиқ ўтказиб келган: оласидан ажратиши, ишхонасига бориб жанжал кўтариши, юқори ташкилотларга мурожаат қилиши билан қўрқитиб, боласига 18 ёшгача бўлган тўловлар, уй, мол-мулк талаб қилиб босим ўтказган. Ушбу ҳолат юзасидан эркак бизга маслаҳат сўраб келганида биз унга ёзма мурожаат қилиши кераклигини тушунтирганмиз. Эркак эса юқори ташкилотда ишлаётганлиги учун ғурури, орияти кучлилик қилиб, даъводан воз кечган ҳолатлар ҳам бўлди. Табиийки, бу билан муаммо ҳал бўлгани йўқ. Аммо эркаклар ҳам зўравонлик қурбони бўлиб қолишмоқда. Шу боис биз эркакларга ҳимоя ордери берилиши таклифи билан сенатга, Ички ишлар вазирлигига чиқдик. Сенатдан мурожаатимиз бўйича жавоб келмади, лекин вазирликдан қонунда эркакларга ҳимоя ордери берилиш керак деган жойи йўқ деган жавоб келди.\nШу боис биз зўравонлик ёки тазйиқ зтказилаётганлиги ҳақида мурожаат келиб тушганида, муаммони ўрганиш жараёнида фақат бир томонни эшитмаймиз, танганинг иккинчи томонини ҳам ҳисобга олиб, масалани ҳал этишга холис ёндашамиз. Сўнг хулоса чиқариб, ҳимоя ордери берамиз.\n— Шу тариқа статисткага ўтсак, зўравонликка учраган аёлларинг неча фоизи қандай ҳолатларда ҳимоя ордери билан таъминланган?\n— Жорий йилнинг саккиз ойи давомида Тошкент шаҳрининг ўзида аёлларга 966 та ҳимоя ордери берилган. Шундан аёлларнинг 850 нафарига оиласида содир этилган ҳолатлар бўйича, зўравонликларнинг 813 таси оиладаги келишмовчилик туфайли юз берганда, 69 таси моддий етишмовчилик, 45 таси рашк туфайли, 40 таси оиладаги учинчи шахснинг аралашуви (қайнона қайнсингил, қайнопа, қайтиб келган опачалар аралашувчилари) натижасида юзага келган муаммолар сабабли ордер берилган. Ушбу зўравонликларнинг 556 нафари турмуш ўртоғи, яъни эркак киши томонидан аёл кишига етказилган тазйиқ бўйича, 54 нафари қайнона томонидан, 46 нафари келинлар томонидан қайнона қайнсингилларга нисбатан, 310 нафари бошқа шахслар томонидан аёлларга нисбатан содир этилган зўравонликлар бўлган. Шундан 423 та ҳолатда жисмоний, 8 таси жинсий, 13 таси иқтисодий, 664 таси руҳий зўравонликлар учун ордерлар берилган.\nМаълумот учун: Шунингдек, Тошкент шаҳрида 11 та туман бўлса, ушбу туманларда яшовчи аёлларимизнинг сони 1 млн 322 минг 300 тани ташкил этади. Оилалар сони эса 7073 та. Вилоятдан келиб яшаётганларни статистика қилиб берадиган бўлсак, Тошкент шаҳрининг аҳолиси 2,5 млндан ошади. Уларнинг деярли тенг ярми аёлларни ташкил этяпти.\n— Ушбу ордерни олишда фақат жабрдийдаларнинг ўзлари мурожаат қилишадими ёки унинг бирон бир яқин кишиси ўз номидан мурожаат қилиши мумкинми?\n— Ҳимоя ордерини олиш учун 966 та мурожаат келиб тушган бўлса, бунда фақат тазйиққа учраган аёллар бўлибгина қолмай, уларнинг қўшниси, яқинлари ёки қариндошлари томонидан ҳам мурожат қилинган. Масалан, кимлигиин айтмайман, яқинда вилоятлик бир аёлнинг 1,5 яшар боласини дугонасига берганлиги тўғрисида мурожаат қўлимизга келиб тушди. Уни Тошкентдаги шаърий никоҳли эри қўлида бир ярим яшар боласи билан уйдан кўчага қувиб солган, аёлнинг қорнида яна ҳомиласи ҳам бор экан. Эркак аёлнинг қорнидаги ҳомиласини мендан эмас деб турибди. Ваҳолангки, буни аниқлашнинг ўз тартиблари бор. Аёлнинг на қонуний загси ва на фуқаролик паспорти бор. Олган тан жароҳатлари эса маъмурий жавобгарликка асос бўлолмайди. Биз ҳолатни ўрганиш учун аёлнинг дугонасини уйига бордик, боланинг онасини чақиртирганимизда кутилмаганда уни тўлғоқ тутиб қолди. Карантин шароитида қўлида ҳеч қандай ҳужжати бўлмаган бу аёлни табиийки туғруқхонага қабул қилишда қаршиликлар бўлди. Хуллас қийинчиликлар билан аёлни шаҳардаги 7 перенатал марказига ётқиздик. Аёл ўғил фарзанд кўриб, уч кундан сўнг шифокорлар аёлни уйига кетишга рухсат берди.\nХотини ва қайнота-қайнонасини пичоқлаган куёв қўлга олинди\nАммо уни шаърий никоҳли эри уйга киритмади. Сўнг биз Фарғона вилояти хотин қизлар масалалари бўйича инспекторлари билан гаплашиб, аёлнинг икки фарзандига ҳам туғилганлик тўғрисидаги гувоҳномаларни олиб бердик. Аёлни ҳимоямизга олиб, Фарғона вилоятидан уй, маҳалладан ёрдам пуллари тайёрлангунича унинг озиқ овқати, болаларининг озиқ-овқати ва бошқа харажатларига ёрдам бериб турдик. Сўнг вазирлик раҳбарияти билан келишган ҳолда аёлни вилоятга жўнатиб юборишга қарор қилдик. Ўшанда аёл вилоятга кетмайман деб қаттиқ қаршилик кўрсатди. Мана ўша аёл бугунги кунда Фарғона вилоятида маҳалла, хотин-қизлар инспекторлари ёрдамида яхши ҳаёт кечиряпти.\n— Ордерни қанча муддатда қўлга киритиш мумкин ва ушбу ҳужжатнинг қонун кучи қанча муддатгача амалда бўлади?\n— Зўравонлик ёки тазйиқ ўтказилганлиги ҳақидаги маълумот профилактика инпекторлари навбатчилик қисмига келиб тушгач, 24 соат ичида ўша ҳолат изчил ўрганилади ва шу сутка ичида ҳимоя ордери расмийлаштириб берилади. Ҳимоя ордери бир ой муддатгача берилади. Агар ўн ёки ўттиз кунгача ҳимоя ордери тақиқлари бузиладиган бўлса, жавобгарликка тортиш чоралари кучайтирилади. Ордер бўйича зўравонга жабрдийдага тазйиқ ўтказиш, унинг жабрдийда билан алоқаси тақиқланади. Масалан, телефон ёки ижтимоий тармоқлар оқрали мулоқоти, ёки битта хонада яшаши, умуман бу мулоқот қилиши мумкин бўлган ҳолатларнинг турига қараб тақиқ қўйилади. Шунингдек, тазйиқ ва зўравонлик содир этган шахсларнинг зиммасига жабрланувчини даволаш, унга маслаҳат бериш, тазйиқ ва зўравонликдан сақлаш, унга ёрдам кўрсатиш учун махсус марказга жойлаштириш учун харажатлар, етказилган моддий зарар ўрнини қоплаш, маънавий зарарни конпенсация қилиш мажбурияти ҳам юклатилади. Бундан ташқари ўша тазйиқ ва зўравонлик етказган шахснинг қурол ишлатиши, қуролга рухсатнома олиш ёки уни қурол сотиб олишҳуқуқи ҳам тақиқланади (хизмат қуролидан ташқари).\nБухоро вилоятида энг яхши қайнона аниқланди\n— Ҳимоя ордери берилгач аёлнинг оиласи бузилсачи, унинг тақдири нима бўлади? Бу каби аёлларнинг кейинги ҳаёти билан ҳам қайғурасизларми?\n— Афсуски, ҳозирча одамларнинг ҳуқуқий онги у даражада ривожланмаганлиги боис ҳали бу ҳужжат қоидаларига амал қилиш, унинг тақиқларига риоя этилишида сусткашлик бор. Яқинда Шайхонтоҳур туманида худди шунақа ҳолат юз берди. Тазйиқ етказилган, ҳимоя ордери берилиб огоҳлантирилгандан сўнг ўша бир ой ичида ордернинг тақиқлари бузилган, яна жанжал, тўполон... бу юзасидан қайта МЖТКнинг 183 моддаси ва 194 моддаларига асосан жавобгарга чора кўрилган. Яна шунга ўхшаш ҳолат Шайхонтоҳур туманида содир бўлиб, МЖТКНинг 183-194 соддаларининг 1 қисми билан жавобгарликка тортилди. Жавобгар энг кам ойлик иш ҳақи, 246 минг сўм маъмурий жарима тўлади ва моддий зарар ушлаб қолинди. Сергели туманида юз берган яна бир ҳолатда жавобгарга етти суткалик қамоқ жазоси қўлланилди.\nШунингдек, 966 та юз берган ҳолатлар бизнинг марказимиз томонидан ўрганиб чиқилган бўлса, ҳар бир ҳолатда жабрдийдаларнинг оиласи тинчлигига эришилди, уларнинг муаммоси тизимли равишда ҳал бўляпти. Пиёниста ёки гиёҳванд эр бўлса, даволаш марказига мажбуран юбориляпти. Ишсиз бўлса иш билан таъминлаш, соғлигида муаммоси бўлса Соғлиқни сақлаш вазирлиги билан ҳамкорликда уни даволаш ва моддий масалалари кўриб чиқиляпти. Ҳимоя ордери берилди тамом, бу бир варақ қоғозда қолди, дегани эмас.\n— Ҳимоя ордери берилгач, аксинча, оиланинг аҳил иноқ бўлиб кетганлиги ҳолатлари кузатилдими?\n— Албатта. Ҳимоя ордери берилгач, маҳалла идораси вакиллари ҳамда хотин-қизлар инспекторлари билан биргаликда жойига бориб, оиланинг ҳар икки вакилларига тушунтириш ишлари олиб борилади, уларга оила муқаддаслиги, фарзандларнинг тирик етим бўлиб қолиши ва унинг салбий оқибатлари тушунтирилади. Ҳимоя ордери оилани сақлаб қолиш учун берилаётганлиги, унинг моҳияти, ижобий томонлари, тақиқлар бузилганда кўриладиган жазо чоралари ҳар икки оила вакилларига ҳам обдон тушунтирилади. Мана шундай тушунтириш ишларидан сўнг ўша оила вакилалри хулоса чиқариб, ярашиб кетган ҳолатлар юз берган.\n14:02 02.12.2020 (Янгиланган 14:41 02.12.2020)


Синовнинг шафқатсиз “ҳукм”лари – Jurnalist\nСиновнинг шафқатсиз “ҳукм”лари\nR S2020-08-19T07:01:20+05:0019 Avgust, 2020|Умумий янгиликлар|\nАлбатта, ер юзида ҳозир кечаётган жараённи ҳеч қандай таърифларсиз ҳам ҳамма ҳис қилиб, тушуниб турибди. Балки кўпчиликнинг ўйидан “Шунақаси ҳам бўлиши мумкин экан-да!?” дегандек мавҳум андиша кечаётган бўлса, ажаб эмас. Негаки, манаман деган илмий марказлар, тафаккури тошни ёрадиган алломалар яқин 1-2 йилнинг эмас, ўн йилликларнинг, балки бутун бир асрнинг қиёфасини чизиб қўйганди, ҳатто лаҳзама-лаҳза кечадиган жараёнларнинг дарагини ҳам келтириб қўйгандики у маълумотларда бундай бўлиши тахмин ҳам қилинмаганди. Мутлақ ҳақиқит эса бошқа воқеликни рўбару қилди. Унинг хулосаси: “Ҳеч қачон яралмиш Яратувчидан ўзиб кета олмайди!” деган оддий таъкиддир, холос. Ҳар бир унсурда бир ҳикмат яширин, ҳар бир воқелик бир сабоқ: ютуқларидан эсанкираб қолган ва шу аснода ўзлигини йўқотган одамзотга шундай кунлар ҳам жоизмикан, деган аламли эътироф кечади кўнгилдан…\nРостдан, аламли. Юртимизда иқтисодий ўзгаришлар энди тезланиш олиб, унинг натижалари кўрина бошлаган, юртдошларимизда ҳам танланган йўлнинг тўғрилигига ишонч мустаҳкамланиб улар эртанги кунга ойдин умидлар билан қарай бошлаган эди. Шукроналар бўлсинки, гарчи силкинишлар рўй берса ҳам бу умид, бу ишонч сўнгани йўқ. Аксинча, пандемия шароитида кўрилаётган тезкор чоралар, уюшқоқлик, ташвишларни бартараф этадиган кучларнинг шайлиги, уларни сафарбар қиладиган механизмнинг барқарорлиги вазиятни барқарор ушлаб туришга изн берди. Одамларнинг мустаҳкам таянчи, суянчи – ғамхўр раҳбари, ҳар қандай юмушни эплайдиган, халқи учун йўқни ҳам йўндирадиган давлати, ҳукумати борлигига ишончи ошди, қолаверса, фавқулодда вазиятларда ҳам тезкор чоралар кўриб, халқаро ҳамжамиятнинг эътирофига сазовор бўлиш мумкинлигига гувоҳ бўлди. Албатта, балонинг кўлами, унинг хавфлилиги бепарво бўлишга йўл қўймайди. Давлатимиз зарур чораларни кўришдан чарчамаяпти, ер юзининг қайси нуқтасидан бўлмасин, янгидан яратилаётган тиббий воситаларни кечиктирмай етказиб келаяпти.\nАлбатта, маълум ҳудудда тарқалган юқумли касаллик — эпидемия, катта ҳудудларни қамраб олган пандемия азалдан инсоният бошига катта фалокатлар олиб келган. Одамзот бундай балонинг чечак (оспа), ўлат (тоун), вабо, “испанка” (чўчқа гриппи) ва ОИТС сингари турларига рўбару бўлганди. Ҳали тиббиёт ривожланмаган шароитларда бу иллатлар миллионлаб кишиларнинг умрига зомин бўлгани, 20-25 йиллаб одамларни исканжада ушлаб тургани, ҳатто, Африкадан келтирилган қора танлилар юқтирган чечак туфайли Лотин Америкасида гуллаб турган инклар, ацтеклар цивилизацияси барбод бўлиб кетганини кўпчилик билади. Бу коронавирус деган COVID-19 балоси бошқача келди. Табиий, ҳали инсоният осойишта турмуш тарзига қайтади, бу кунларни совуққонлик билан таҳлил қилади, шунда, балки кутилмаган далиллар юзага чиқиб қолар, лекин нима бўлганда ҳам бу ҳолнинг пайдо бўлиши шу замон кишиларининг шаккоклиги туфайли юзага келгани тасдиқланиши шубҳасиз. Алломалар фавқулодда ҳолатларнинг рўй беришида икки омилни таъкидлаб кўрсатганлар: руҳий омиллар, жисмоний омиллар. Жисмоний омил сифатида шундай таъсирга эга бўлган вируснинг табиатда (балки лаборатория шароитида) мавжудлиги далили қайд қилинса, руҳий омил сифатида кишиларнинг маънавий-ахлоқий ҳолати, маданияти, онглилик даражаси тарози палласига қўйилган. Ана шу кейинги омил пандемияни бартараф этишда ҳал қилувчи вазифани бажарган. Буни оддий қилиб тушунтирсак: мана, мутахассис тавсия берди, бу тавсиялар чуқур илмий асосга эга. Балони даф этишнинг оммавий тарзда қўлланиладиган бошқа йўли йўқ. Хўш, шундай бўлгач, аҳоли қандай йўл тутиши лозим? Шак-шубҳасиз, тавсияларга қатъий амал қилиши, атрофидаги вазиятга ҳам кўз-қулоқ бўлиб, бунинг бажарилишини бошқалардан ҳам талаб этиши шарт. Ана шундай қатъий, қолаверса, ҳарбий ҳолатдагина пандемияни бартараф этиш мумкинлигини тажрибалар тасдиқлаган. Қайд этдик, тарихда интизомсизлик, бош-бошдоқлик туфайли қора чечак 26 йил давом этган ва оқибатда гуллаб турган тараққиёт кунпаякун бўлган. Бундай ҳоллар сабоқ бўлиши лозим.\nФақат қатъий тартиб, чидам ва сабр — пандемияни енгишнинг синалган усуллари шулар. Умуман, ҳар бир киши халқимизнинг “Балодан — ҳазар!” деган пурмаъно ҳикматига амал қилса, мақсадга тезроқ восил бўлинади. Тарихда шундай воқеа бўлган экан. Пайғамбаримиз Муҳаммад (с.а.в)га сидқидилдан хизмат қилган ва тириклигидаёқ ўн нафар жаннатий саҳобадан бири сифатида эътироф этилган Абу Убайда ибн Жарроҳ Шом (Сурия) валийси эди. Ул зотнинг ҳузурига халифа Умар (р.а.) ташриф буюрадилар. Шу кунларда Шомда вабо тарқалгани дараги бор эди. Валий халифага пешвоз чиқиш учун энг чеккадаги қишлоққа чиқади ва биринчи кўришиданоқ муҳим воқеа сифатида вабо тарқалганини айтади. Жамоада қандай йўл тутиш борасида иккиланиш пайдо бўлади. Ҳолбуки, бу ҳолнинг ечими Пайғамбаримиз таълимотларида мавжуд эди. Айнан шу ҳадисни ўз қулоғи билан эшитган саҳоба Абдураҳмон ибн Авф таклиф этилади ва ушбу ҳадис қироат қилинади: “Қачон унинг бирор ерда борлиги ҳақида эшитсангиз, у томон борманг. Қачон сиз турган ерда у воқеъ бўлса, ундан қочиб чиқмангиз”. Бу талаб ҳозирги истилоҳ билан айтганда “карантин”нинг ўзи. Демак, унинг талабларига амал қилиш омон қолишнинг ягона йўли. Ўша пайтда худди шундай йўл тутилган. Мусоҳабадан кейин гарчи Шом аҳли бу сафарни орзиқиб кутган бўлсалар ҳам Умар (р.а.) Мадинага қайтиб кетдилар, дейилади тарихий манбаларда. Нақадар ибратли ҳолат!\nБугунги даврга келиб табобат жуда ривожланди, одамзотга қирғин келтирган касалликлар жиловланди, ҳатто улар бутунлай йўқ бўлиб кетди, бироқ истисно тариқасида, зарурат туфайли сабоқ бўладиган усуллар эскиргани йўқ. Негаки, моҳият ўзгаргани йўқ — офат илм билан басма-бас хуфиёна белгиларини ривожлантираяпти, шу туфайли бир эпидемия бошқасига ўхшамайди. Шундай шароитда туб асос бўлган усуллар, масалан, карантин балони даф этишда дастлабки қадам ҳисобланади. Агар юртимизда кечаётган ташвишли ҳолат ва карантин талабларига риоя этиш манзарасини таҳлил қилсак, гўё одамларнинг соғлиғи ўзига эмас, бировга (масалан, карантин қоидаларига амал қилишни талаб қилаётган мутасаддига) керакдек. Ҳолбуки, касаллик ёпишса, жабрини ҳар кимнинг ўзи тортади, ташвишга ҳам яқин кишилари қолади. Шу оддий ҳақиқатни англаб етишга ожиз кишига бошқа танбеҳ ортиқча. Ана шундай ўринда одамларнинг шахсий маданияти, тушунчаси қай даражада эканлиги намоён бўлаётир.\nЮртимизда пандемияни жиловлаш, балони даф этиш учун ҳамма чоралар кўрилаяпти. Бу юмуш давлат бошлиғининг биринчи даражали ташвишига айланганини ҳар куни кўрилаётган чора-тадбирлардан билиб олиш қийин эмас. Ана шундай таҳликали шароитда ўзгаларнинг ташвишини ўзиники билиб, тиним билмаётган зотларнинг саъй-ҳаракатлари, халқимиз қалбидан кечаётган шу ватандан, шу оқибатли юртдан, унинг Йўлбошчисидан ғурурланиш туйғуси ғам-ташвишларни бартараф этишда руҳий мадад бўлаяпти. Қаранг, муҳташам спорт ареналари, кўргазма иморатлари, давлат ташкилотларининг маъмурий бинолари шифохоналарга айлантирилаяпти. Қимматбаҳо дори-дармонлар келтирилаяпти. Буларнинг ҳаммаси коронавирусни бартараф этиш учун ҳеч нарса аялмаётганини кўрсатади. Энди “Саломга яраша алик” дегандек, бу фидойиликларнинг моҳиятини юртдошларимиз ҳам сезишлари, ўзларида шунга яраша масъулият ҳис этишлари инсоний қарздир. Негаки, “Қарс икки қўлдан” деганларидек, барча шароитни муҳайё қилиш, дори-дармонларни тўкиб ташлаш билангина муддао ҳосил бўлмайди, аксинча, ҳар бир ғамхўрлик унсури кишилар қалбида оқибат, андиша, миннатдорлик туйғуларини уйғотиши жоиз. Бундай фавқулодда ҳолатлар кўп нарсага синов ҳам ҳисобланади. Олайлик, ўроқ бир умр қозиқда осилган туриши мумкин, фақат уни ишлатганда ўткирлиги ёки синиқ-чириганлиги билинади. Ҳозир ҳам ҳамма нарса синовдан ўтадиган палла. Вазиятнинг шафқатсизлиги шундаки, айни пайтда кимнинг кимлиги аниқ билиниб қолаяпти. Пандемиянинг дастлабки даврлари — ҳали вазият изга тушмаган, очиғи, гап нимадалиги ҳам аниқ бўлмаган пайтда дори-дармон, тиббий ускуналар билан чайқовчилик қилган юртдошларимизнинг тубан қилиқлари узоқ вақт халқимизнинг эсидан чиқмаса керак.\n— Қизиқ манзара, — дейди Тошкент шаҳар тез тиббий ёрдам шифохонасининг олий тоифали шифокори Зайниддин Чориев. — Одамлар ҳарорати кўрпани ёқиб юборадиган бўлиб, жон талашиб ётибди, унга зарур 18-20 минг сўмлик таблеткани 800 минг сўмдан сотиб туришибди. Аптекага келган дорини арзон нархда сотиб олган-да, қайси бир тирқишларга яшириб, ўн-йигирма баравар сотаяпти. Бировнинг ҳаёти эвазига даромад топаётган кимсалар уялмасмикан?!\nЙўқ, уялмайди. Агар одамдаги энг оддий туйғу — уят ўлмаганда эди, бунчаликка борилмасди. Ахир халқнинг халқлиги, унинг қандай ишларга қодирлиги бошга ташвиш тушганда билинади-ку! Ёв бостириб келганда ўз юртдошини унга тутиб бериб, манфаат кўрган одам ким ҳисобланган? Албатта, хоин ва у қаттиқ жазога тортилган. — “Чет элга қатнайдиган бир танишимиз вирус юқтириб олди, — дейди чинозлик Ором Мирзаев, — кислород берадиган ускунани бир хусусий тижоратчидан 2200 долларга олишга мажбур бўлдик. Мана, энди кўраяпмиз 200 доллар турар экан”. Бундай ҳоллардан (ҳатто эшитган кишининг ҳам) юзи қизариши керак. Ташвишли кунлар ортда қолади, лекин унинг доғи узоқ сақланади. Ҳеч кимни нафс балосига гирифтор қилмасин.\nФавқулодда вазият имтиҳон қилаётган ҳолатлардан бири — одамларнинг инсонийлиги, оддий қилиб айтганда, шахсий маданияти ҳам бўлаяпти. Мутасаддиларнинг таъкидлашича, шифохонага тушган қариндоши ёки ота-онасининг изидан келганлар палатага кириб, яқинини кўришни жуда “хоҳлашар” экан. Шифокорлар карантин талабларини эслатса ҳам хархаша қилиб, уларнинг асабига тегишаркан. Ёки аҳволи ўнгланган беморга даволанишни уйида давом эттириши мумкинлиги тушунтирилса, “Кетмайман. Охиригача шу ерда даволанаман” деб олишаркан. Ҳолбуки, аҳволи анча оғир беморлар жой бўшашини кутиб, коридорда ётишибди. Ана шундай худбинликлар, ҳамюртининг аҳволига беписандлик сингари иллатлар ҳам шифохоналарда муҳитга таъсир қилаётган экан. Ёки врачлар, ҳамшираларнинг беминнат хизматини қадрламаслик, уларга ҳурматсизлик қилиш ҳолларининг учраётгани шифокорларнинг фидойиликларига нисбатан кўрнамакликдан бошқа нарса эмас. Заҳматли меҳнатлари эвазига вирус юқтириб олиб, вафот этаётган шифокорлар борлиги ҳам ёлғон эмас. Уларни қадрлаш ҳозирги шароитда оддий инсоний бурч бўлиб қолаётир.\nАлбатта, “Гуруч курмаксиз бўлмайди”, деганларидек, бундай ҳоллар истисно тариқасида учраб турибди, аммо салбий кўринишлар оқибатли, яхшиликка яхшилик билан жавоб берадиган халқимизнинг обрўсига соя ташлай олмайди. Ижтимоий ҳаётда нохуш ҳоллар юзага келишининг эса ўзига хос сабаблари бор.\n— Мустақиллик йилларида одамларимизнинг моддий фаровонлиги ниҳоят даражада ўсди, талабчанлиги ва эҳтиёжмандлиги бир неча баробар ортди, —дейди нафақадаги ҳуқуқшунос Эргаш Бозоров, — оддий мисол: чанқов босишга олдин “Тошкент суви” деган ичимлик бўлар, у ҳам унча-бунчада топилавермасди. Энди бундай ичимликнинг тури юздан ошиб кетди. Худди шундай, одамларимизнинг фаровонликка интилиши ҳам кучли, икки қаватли уйлар ҳеч кимни ажаблантирмай қўйди. Ёки 15-20 йилнинг атрофида Отчопарнинг тупроғини чангитиб, оҳак ёки ром сотиб юрган боланинг ҳам 2-3 машинаси, 4-5 квартираси бор. Албатта, булар яхши, лекин масаланинг иккинчи тарафи — маънавиятга ҳам талаб шунчалик ошдими? Ўша бозорчи йигит ҳар йили битта ёки иккита китоб ўқийдими? Афсуски, ижобий жавоб бериб бўлмайди. Маънавият ва моддият баравар кетмас экан, тарозининг шайини қийшиқ бўлиб тураверади, — дейди подполковник Э.Бозоров фикрига урғу бериб.\nАлбатта, шайи қийшиқ тарози ҳеч нарсани тўғри ўлчай олмайди. Ҳар қандай масалада тарозиниг оғир палласига қараб фикр юритилади. Оғир палла эса моддий бойликлар турган тараф — пул, мол-мулк, ҳашам, маишат. Рости, ҳозир “Пулим бор — ҳамма нарсам бор” деган тоифа пайдо бўлган. Улар учун маърифат, инсоний фазилатлар, умуман, инсонийлик рўйхатидан ташқари нарсалар. Бўлмаса, қандай тошбағирликки, бир юртдоши тириклик ва ўлим ўртасида олишиб ётибди, у эса бировнинг фожиасидан бойлик излайди? Ахир эртага ўзи ҳам шу кўйга тушиши мумкин-ку?! Мана шу оддий ҳақиқат маърифатсизлик гумроҳга айлантирган одамнинг хаёли кўчасидан ҳам ўтмайди.\nҲаётнинг кескин лаҳзаларида кимнинг кимлиги билиниб қолади ва бу таассуротлар хотирада узоқ вақт сақланади. Бир кун ёруғ дамлар насиб этса, ўзининг тубанлигини намойиш этганларга тавқилаънат ёрлиғи ёпиштирилса, шу кунларнинг оғирлигига елкасини тутиб берган фидойилар фахр билан эсланади. Мана, саховатли юртдошимиз Алишер Усмонов салмоқли маблағларни хайрия қилди. Бу ҳам ҳеч кимнинг ёдидан чиқмайди. Ана шундай саъй-ҳаракатлар кишиларда ҳаётнинг бардавомлигига ишонч ҳосил қилиб, ёқимсиз таассуротларни ҳам ювиб юборади.\nШу ўринда ўзи шифокор бўлган, аммо адабиёт оламида ҳам ёрқин из қолдирган Антон Чеховнинг гапларини қайд этиб ўтиш жоизга ўхшайди: “Фидойи кишилар қуёшдек зарур. Улар жамиятнинг энг нафис ва ҳаётбахш унсури бўлиб, бошқаларга ҳаяжон, таскин берадилар ва ёшартирадилар. Уларнинг шахсиятлари – қуруқ сафсата сотувчи, бир мирига арзимайдиган мижғов ғоялар билан яшовчи, ҳаётни инкор этиш учун ахлоқсизликлар қилувчи ва бир бурда нон, деб ёлғон гапирувчи (ҳар қандай тубанликка қўл урувчи) кишилар тоифасидан ташқари бошқача одамлар, жасорат, эътиқод ва аниқ мақсадга эга бўлган одамлар ҳам борлигини жамиятга уқтириб турувчи жонли гувоҳлардир”.\nШукроналар бўлсинки, қуёшли юртимизда қалбидан қуёш, ёруғлик нур сочиб турадиган кишилар кўп. Элимизнинг бойлиги, эртанги умиди ҳам шундан.\n“Hurriyat” газетасининг 2020 йил 19 август 28-сонидан олинди


Хорижникидан қолишмайдиган кир ювиш кукуни чиқара оламизми? – mulkdor.com\nMarch 26 2018, 08:03 БизнесИқтисодМақолаларЎзбекистон\nОила бюджетидаги ойдан-ойга ўзгармай ўтадиган харажатлар нималар? Табиийки, озиқ-овқат: нон, гўшт, сут, гуруч, сабзавот, мева ва ш.к. Бу тушунарли – қорнимиз ҳар куни очади.\nЛекин ҳар доим ҳам ҳаётий эҳтиёж бўлиб кўринмаса-да, бюджетимизда салмоқли ўринга эга харажатлар бор. Бу – маиший кимё: кир ювиш кукуни, тиш паста ва бошқа ювиш, тозалаш воситалари.\nМисол тариқасида кир ювиш кукунини олайлик. Статистик маълумотларга кўра, аҳоли ҳар йили 200 000 тоннагача кир ювиш кукуни ишлатади. Бу рақам тасдиқланган санитар-гигиеник меъёрлардан келиб чиқиб олинган – уларга кўра, ёшига қараб, бир кишига бир йилда учтадан олтитагача пачка кукун тўғри келиши керак (дарвоқе, АҚШ ва Европа мамлакатларида бу миқдор йилига 15 кг.ни ташкил қилади). Мана шу эҳтиёжни қондириш учун давлатимиз ҳар йили юзлаб миллиард сўм маблағ ажратади.\nУй бекалари Туркия ва Россиядан келган импорт кукунни афзал биладилар, чунки у сифат бўйича маҳаллий маҳсулотдан анча устун саналади.\nБизда кир ювиш кукунлари ўтган аср биринчи ярмига тааллуқли эскирган технологиялар бўйича ишлаб чиқарилади. Маҳсулот бутунлай ички бозорда сотилади – сифати етарли даражада бўлмагани учун халқаро бозорга ярамайди.\nАммо бу заводлар эгалари экспорт йўқлигидан хавотирга тушмайдилар – уларга давлат кир ювиш кукунларини харид қлиш учун ажратаётган йирик маблағлар етарли.\nАхир бизга қўшни бешта мамлакатда ҳам ўзларининг кир ювиш кукуни чиқарувчи заводлари йўқ. Агар замонавий заводлар қурсак, бу мамлакатлар бозорларини эгаллаш мумкин бўлади.\nГап нимада? Кир ювиш кукунларининг асосий таркибий моддаси – кальцинацияланган сода – “Қўнғирот сода заводи”да ишлаб чиқарилади. Дунёдаги етакчи заводлар кир ювиш кукунлари ва сочилувчан ювиш воситаларини кальцинацияланган сода асосидаги янгича технология бўйича ишлаб чиқарадилар. Аммо саноатимиз бу технологияларни ўзлаштирмаган.\nБошқа таркибий модда бўйича ҳам шундай вазият кузатилади: каустик сода “Навоий азот” заводида ишлаб чиқарилади, лекин жуда кичик ҳажмда – фақат ўзининг ва НТМК эҳтиёжлари учун ва фақат суюқ шаклда чиқарилади. Агар қаттиқ кўринишда чиқаришга ўтилса, жаҳондаги бошқа ишлаб чиқарувчилар билан рақобатлашса бўлади. Ҳозирда Хитойда каустик сода ўртача бир тоннасига $300 дан сотилади, бизда эса (биржада –Uzex.uz) тоннаси тўққиз миллион сўмдан сотувга қўйилган.\n“Деҳқонобод калий ўғитлар заводи”да чиқарилувчи калий хлорид билан ҳам шундай аҳвол – у фақат қишлоқ хўжалиги эҳтиёжлари учун чиқарилади. Ишлаб чиқариш технологияларига озгина ўзгартиш киритилганда эди, Россиянинг “Урал калий” заводи билан рақобатлашиш имкони туғиларди, бир оворада миллионлаб тонна чиқиндилар қайта ишланади.\nҲозирда мамлакатда кимё саноатига оид масалаларни биргина тузилма – “Ўзкимёсаноат” ҳал қилади. Лекин унинг фаолияти асосан аграр соҳага қаратилган.\nМаиший кимё ва санитар-гигиеник товарлар соҳасида янги технологияларни яратиш ва маҳаллий ресурслар асосида маҳсулот ишлаб чиқариш билан шуғулланувчи алоҳида тузилма ташкил этиш зарурати аллақачон туғилган.\nИшлаб чиқаришни ташкил этиш учун маҳаллий объектив шарт-шароитлар ва имкониятлардан келиб чиққан ҳолда янги заводлар қуриш, технологиялар ишлаб чиқиш талаб этилади.\nЯнги бозорлар ва янги саноат маҳсулотлари бўйича маркетинг тадқиқотларини ўтказиш, кадрлар тайёрлаш ва ш.к. масалаларни чуқур ўрганиб чиқиш талаб этилади – буларнинг бари янги тузилма зиммасига юклатилади.\nЎзбекистон ўз товарлари ва хизматларининг ...\nЎзбекистон Ташқи иқтисодий фаолият миллий банки ва Тожикистон “Амонатбонк” Давлат жамғарма банки савдони молиялаштириш соҳасида ҳамкорлик тўғрисидаги битимни имзолади. ...\nБизнесMarch 12 2018, 02:03\nФикримни «мамлакатимизда кўпгина имкониятлар яратилмоқда» жумлалари билан бошламоқчи эмасман. Балки «мамлакатимизда кўпгина имкониятлар яратилаётгани»дан унумли ...\nБизнесJuly 21 2018, 06:07\nКаримовнинг куёви давлатга миллиардлаб сўм ...\nПрезидент Мирзиёевнинг матбуот хизмати Facebookдаги саҳифасида Тошкентдаги "Абу Сахий" бозорида давлатга бир ойда 14 баробар кам тушум тушганини маълум қилди. Айни дамда ...


Самарқанд вилоятида чақалоқлар ногиронлиги кўпайиб бораётганига оид суриштирувимизга бир неча аёлларнинг бу ҳақдаги шикоятлари сабаб бўлди.\nОқдарё туман Равот қишлоғида яшовчи Раҳматова Гулноза 2015 йили туғилган ўғлининг оёғида нуқсони борлигини у туғилганидан бир ой ўтиб сезганини иддао қилади:\nРахматова: Оёғига гипс қўйиб қўйишган. Ҳар сафар болницага борганимизда катталашади. Туғилган пайти илигини олиб қўйишган деб айтишади.\nЖурналист: Илигини нимага олиб қўйишаркан?\nРахматова: Олиб сотаркан дейишди…\nБу гапларга биз ишонмадик, гўдак илиги яъни суяк кўмиги қандай кўчирилиши мумкин? Бугун фарзандини айни дард қийнаётган Сарвиноз ҳам аввалига бу гапларга ишонмаганини айтади.\nСарвиноз: Эшитгандим аммо ишонмагандим. Чунки қизим туғилганида бу гаплар йўқ эди. Бор эди кам эди. Эндиликда жуда кўпайиб кетди, илгари учта тўртта чақалоқ бўлса, ҳозир ҳар юз чақалоқнинг тўқсонтасида шундай нуқсон бор.\nБиз Самарқанд вилоят болалар кўп тармоқли шифохонасининг ортопедия бўлимида бўлиб у ердаги оёғи нуқсонли гўдакларини келтирган ота-оналар оқимини кўриб ҳайратга тушдик.\nСафаримиз давомида Самарқанд вилоятининг Пойариқ, Оқдарё, Иштихон, Ургут тумани туғруқхоналарида ҳам янги туғилган чақалоқларнинг айни нуқсондан азоб чекаётганига гувоҳ бўлдик.\nОқдарёнинг биргина Олчинтепа қишлоғида ўтган йили туғилган 4-5 нафар чақалоқларнинг дарди айни бир хил экани саволлар уйғотади.\nБарчасининг оёғида нуқсони бор. Оғирлик тушса – бўксасидан чиқиб кетиш хавфи мавжуд. Барча гўдакларнинг оёқчаларига «А» шаклида тахтакач боғланган, гипсда!\nЗамонавий тиббиётда айрим огир беморларни даволаш учун суяк илигини кўчириб ўтказиш амали қўлланилади. Бу каби амалиётга лейкоз ва бошқа турдаги саратон касалликларини даволашда зарурат бор. Суяк илиги донорлиги, инсон суяги илигининг озроқ қисмини беморга кўчириб утказилишини англатади.\nСамарқанд вилоятида гўдаклар орасидаги касалликлар бўйича маълумот сўраб Соғлиқни сақлаш вазирлигига хат ёздик. Вазирликнинг жавоби “келтирилган холатлар юзасидан аник маълумотлар такдим кила олмагансиз” деган мазмунда булди .\n26 январ куни “Нега янги туғилган чақалоқларнинг айнан оёқчаларидаги нуқсон қийнамоқда?” деган савол билан Оқдарё туман тиббиёт бирлашмаси бош шифокори Сайфиддин Очиловга мурожат этиш учун уларнинг қабулида бўлдик. Бироқ, бош шифокорни учратишнинг имкони бўлмади.\nИлик олаëтган “Равот қашқирлари” ҳақидаги иддаолар Самарқандда оғиздан-оғизга ўтаркан, бизни бугун фақат биргина савол қизиқтиради: аксарият гўдаклардаги бундай бир хил касалликнинг боиси нимада?\ndata-title="Гўдаклар қисмати ёки илик олаëтган “Равот қашқирлари” ҳақидаги иддаолар" data-description="Самарқанд вилоятида чақалоқлар ногиронлиги кўпайиб бораётганига оид суриштирувимизга бир неча аёлларнинг бу ҳақдаги шикоятлари сабаб бўлди. Оқдарё туман Равот қишлоғида ..." data-image="https://eltuz.com/wp-content/uploads/2016/02/rasm809.jpg" data-url="https://eltuz.com/video/2223/" data-services="facebook,odnoklassniki,twitter,telegram" data-counter="ig">


Озарбайжон қазиб олган табиий газини Европага етказиб бера бошлади\n23 май 2022, Тошкент вақти: 01:01\nОзарбайжон ўзида қазиб олинган газни Трансадриатик қувури орқали Европага етказиб бера бошлаган. Бу ҳақда 31 декабрь куни мамлакат Энергетика вазирлиги маълумот тарқатди.\n“Европга газ етказиб бериш бошланиши билан “Жанубий газ йўлаги” стратегик мақсадига эришилди”, дейилган вазирлик хабарномасида.\nВазирлик Озарбайжон ўз газини Европа бозорига етказиб бера бошлаши ортидан мамлакат тараққиётида янги саҳифа очилганини ҳам қайд этган.\nКаспий денгизидаги “Шоҳ Денгиз-2” конидан қазиб олинаётган газни Италия, Греция ва Болгария олади. Даставвал қувур орқали етказиб бериладиган газ ҳажми йилига 10 миллиард куб метрни ташкил қилади. Кейинчалик бу миқдор икки баравар оширилиши мумкинлиги айтилмоқда.\nОзарбайжоннинг давлатга қарашли SOCAR энергетика ширкати президенти Ровнаг Абдуллаев Европага газ етказиб берила бошлаган кунни “тарихий” деб атади.\n“Айримлар лойиҳага ишонқирамай қараганди. Эндиликда вазифа бажарилди – Озарбайжон табиий гази Европага етказилди”, деди Р. Абдуллаев.\n“Жанубий газ йўлаги”нинг бир қисми бўлган ва узунлиги 878 километрни ташкил қилган Трансадриатик газ қувури 7 йил давомида қурилган ва унга 30 миллиард доллардан кўпроқ маблағ сарфланган. Умумий лойиҳа Каспий денгизини Грузия ва Туркия орқали Ғарбий Европа билан боғловчи 3,5 минг километр қувур ҳамда “Шоҳ Денгиз-2” конидан фойдаланишни ўз ичига олади. Боку Туркия ҳудудига газ етказиб беришни аллақачон бошлаб юборган.


ИнтерФУТБОЛ :: Баллардини: “Шомуродов катта ҳажмдаги ишни бажарди”\nБаллардини: “Шомуродов катта ҳажмдаги ишни бажарди”\nКеча Италия А Сериясининг 16-тури доирасида ҳамюртимиз тўп сураетган «Женоа» "Сассуоло"га қарши баҳс олиб борди (1:2). Меҳмонларнинг ягона голига Шомуродов муаллифлик қилганидан хабарингиз бўлса керак.\nУчрашувдан сўнг меҳмонлар бош мураббийи Давиде Баллардини ўз фикрларини билдириб ўтди.\n«Женоа бугун туғилган кунимда менга ижобий натижа совға қила олмади, лекин мен футболчиларнинг кўпглаб ижобий тарафларини айтган бўлардим. Ўйинда шуни кўрдимки,шогирдларим 95-дақиқагача “Сассуоло”га таслим бўлмадилар.\nБиз ўйин давомида бир неча имкониятларни яратдик, курашдик ва мен бундан ҳам тажовузкор бўлишимиз мумкинлигини англадим. Буни амалга ошириш учун эса бизда барча имкониятлар мавжуд».\nШомуродов ажойиб формадами? - «Уни ҳозир топ формада деб айта оламан. Аммо ортиқча мақтаб юбормоқчи ҳам эмасман. Бугун у жуда катта ҳажмдаги ишни бажарди ва сифатли ўйин намойиш этди», - дейди мутахассис.